text:
2006. goda 20. apreļs
iz Reigu brauču divstuovu autobusā. atsasiežu pi trepu, i runys beja tik breineigys… atlyka tik pīraksteit i niu īraksteit ite.
nasokit, ka ļaudīs nivīns narunoj latgaliski. runoj. i kai. naba vacī vīn. cyts piec skota i bolsa pajauns cylvāks. īkuop Varakļuonūs, Stiernīnē, Krustpilī i runoj. 😉
A
– ite tok kokla atlauzt!
– da kas tev juolauž! siedi i vyss!
B
– itai maņ uorstīne saceja. ni pa trepem kuopt, ni kuo.
– a kai nakuopsi. kod vēļ myužā sātai iz jumta brauksi?
C
– nui. juonūbrauc da reigys.
– ak jau.
– redz, jau zuole lein.
– ak jau. kai jei naleiss. pavasars.
– pirmeņ dūmuoju, nūkaveišu. a nā. tik es pīturā, i itys škiuņs kluot.
– nu da.
– itaida blyudzga!
– tai, tai.
– a zyni, maņ stuostēja! jei taišni zam skrytuļa…
(suoce kluseņom runuot)
D
– vīnreiz beju lykusēs tymā Martys centrā.
– nu i? kai beja?
– da nikuo. nikuo nabeja. cylvāki vīn ir.
(šaļti obejis klusej)
– tai jau ir, kotram sova bāda.
– a kai nabyus. dzeive na prīca.
– ka sātā sēd, izsepinej, kas jam suop i nasuop. izgudrej, ka radeja par skaļu voi kaidu lūgu vajag attaiseit.
(klusej obejis)
– da. tik kai mes lejā tiksim?
– šļuksim iz čūksta! div buobys iz čūksta!
– da troka!
(obys smejās)
E
– nā jau. itaidu trepu. vaira to nanūkuopšu. i tai škeibi ītās.
(izkuopuse, poša breinojās)
F
(īkuops pajauns puors – puiss i ak jau juo sīva. sīvai bais.)
– maņ bais ir augšā. kuopšu lejā.
– nasmīdynoj!
– jis smejās. smejīs vīn!
– puotorus skaiti vysu ceļu! te jau nav zīma!
– a kaids tam sakars ar zīmu! atlīk tik strauji bremzēt… (jei kluseņom purp pi seve)
G
– kai draudzine soka, tyvuok pi Dīva!
(sīvīte nu blokus siedekļa puoram)
H
– pa breižam nikuo, a pa breižam gona vysakuo. kotram bārnam juomeklej sova vīta zam saulis. a byus jau labi. juolyudz Dīvs par sovim bārnim, a puorejais jūs ziņā.
– dzie, pīkabeite aizgryuzta ceļam prīškā!
– to avareja voi kas?
– ta bess jū zyna. syudu te redzeisi. brauc kai škiuņam iz jumta!
I
(saruna par bārnim)
– par vysim gudruoki. vysu zyna.
– nazkai eļpu raun cīš. ni nazkaids kuoss, ni nazkas cyts.
– a vylks zyna. ni te augšā veņtilacejis, ni gaisa palaiž.
– tušej až nūst.
– pats kai keiļs izalaids pi ruļa, a te koč lai nūspruogst ļauds!
(tuoļuok saruna par šoperi)
J
– kur tī godi kai nav braukts. pazaver, jaunu krustuojumu pastatiejuši! paza, i kuo mašynu iz laukuma sadzeits! i kūki izciersti. ite to gon nazkaids stulbums. redzieji? egleitis kaidys saaugušys! i tī vēļ!
(veirs klausuos, klausuos. naiztur.)
– tai ir. siedi sātā kai vaca baka. seņ jau vajadzēja kur ļaudīs iz Čiuleju pabraukt.


c: text/html

text:
Nimoz jau navajag daudz
Šaļteņu, šaļteņu mīrā
I ni stuņdi, ni minotu
Najimt pasauli pīrē
I tod īsazvanēja telepons i es kai plāsta aizanešu syutēt faksu, postu, gruobt i gluobt, zeimūguot, paraksteit, nest, vest.
Interesnai, voi itam tekstam byutu vaira rindeņu, kab telepons nazvaniejs. Voi es raksteitu, kab maņ nabejs vysu tūs dorbu i pīnuokumu. Voi tei vaira byutu es – bez pretesteibys, spīdīņa, naraksteišonys godim i pieška spruodīņa i pasaceļšonys. I gryuts, i labi.
Šudiņ beju iz interesnu kinu – “Reigā” ruodēja vuocu kinu “Kieneņbārni” (KÖNIGSKINDER). Tok vuocyski beja 1/3, puorejais angliski i itāliski. Cik jau tī vyspuor runuoja. Nazynu, kū jī klausējēs austeņuos. (Es gon raugu vysod aizīt iz vuocu kinom i izbaudeit tū, ka varu najimt nikaidys austenis.)
Vysa kina – dreižuok muzyka, doncuošona, mīsys kusteibys pret myuru soltumu, cylvāka breiveiba pret cytu grybu, pret rūbežim, kurlmāmūs žesti kai doncuošonys daļa.
Maņ jau patyka. Muzyka loba. Da i interesnai beja.
Fragments nu kinys. Streids.
Tymā šaļtī, kur Sebastianu atraun nu lūga, zalā vīna pavaca sīvīte īsavaidēja.
Nazkai tai patīsai. Klusums, kusteibys, kinys muzyka i svešys sīvītis bolss zalā.
[youtube=http://www.youtube.com/watch?v=gQSJH3mjWA4]
KÖNIGSKINDER Feature Dance Film 72min Germany 2001 Director: Lutz Gregor Choreography: Juan Kruz Diaz de Garaio Esnaola Production: Contact Film, Germany
Guoju pa īlu i pasalieču, kab izlyktu iz placa sumku. Kai nazkod bierneibā.
Varbyut parosti es asu par daudz nūguruse, kab podsalāktu. Voi poša tuo namonu.
Nūpierku 4 zeimuļus ar ārmim, kotru par 10 saņtimim. Meiksti, iz papeira drupeit čeikst.
Lai voi kai.
Reit ceļš.
Maņ pa nazyn cik ilgim laikim ir atvalinuojums.
Taids atvalinuojums, kod leidza nav juojem dorbs.
Niu dūmoju, voi vajag leidza pajimt mopsi. Mož vajag – breiveibai.
Tī ir latvīšu burti. Mož kas juopīroksta.
Lai ir kas vaira par suneišim.
A mož i nikuo.
Pi kuojis.
Category
5 Comments
-
Sveiki. Maņ vuicuojums.. voj Tu nazyni kur as varietu atrast fiļmu “Par sevi, draugim i Latgolu” ? Baigi grybātuos redzet. 🙂
Un vēl es gribētu lūgt, lai Tu izlabo kļūdas manā rakstītajā. Ļoti vēlos iemācīties latgaliešu valodiņu. Lasu Tavus ierakstus, mēģinu kaut kā iemācīties. Grūti jau, bet nu , varbūt palīdzēsi? 🙂
pati 1 kļūdu atradu – vaicuojums . 🙂
-
es tai cisi regulari sunedel naasu pi teikla.
ka ir interese par vuiceisonus, pyrmudines 17:00-19:45 Reiga LNB Barona ila ir kursi. 🙂
http://skreine.wordpress.com/2009/04/30/11-maja-1700-lekceja-par-latgalisu-izluksnem/
principa var pisavinuot kotra laika.
byus da 15. juna. rudini atsasuoks.
Kur rādīs? 🙂
paldies! 🙂
nū filmu? rādīs vai ir iespēja kaut kur noskatīties? 🙂
Leave a Comment
-
-

robotstxt: allowed

filter: keep


text:
Da! Jis nafig nav vajadzeigs. Jau lobu laiku dorbus īsīnu ar Bosh elektriskōs urbmašinas paleidzeibu. Sehr bequem! Spirālurbja ∅=6mm
A pats vot tagad siežu un rokstu pīteikumu IZM Izglītības inovācijas fonda 2008.gada 1.projektu konkurss projektam. Gribu, lai eiropa samoksoj par mōceibu materialu izstrōdi. A to materialu nav. Un nabyus :( A bārni kai ni beis jōvīca. Leidz 12.05. jōizsyuta. Koļega ari jemās. Tod jau redzeis, kas nu tō beigōs izīs…
Caurumduri ziepēs!
Da! Jis nafig nav vajadzeigs. Jau lobu laiku dorbus īsīnu ar Bosh elektriskōs urbmašinas paleidzeibu. Sehr bequem! Spirālurbja ∅=6mm


text:
Ir reizis, kod komentari ir līki. Aiz Garcīma tierga butkys pastateita nateira mašyna ar peili.
Tuoļuok tiergā babys puordeve zivs. Aplupuši kūši ružovi nogi, apleik nogam aprepiejuse bryuna streipeite vyscaur pa perimetru. Ar tū pošu rūku jem vīteituos zivs, ar tū pošu – latu laseišus.
Baba opola kai buca, siermī moti sajimti pluonā asteitē, apsuortuse seja. Čut kust. Pasaver suonim iz sābru puordeviejis i soka:
– Tā tikai mums vēl trūka.
Nūstuojs turistu autobuss, ļauds raušās uorā. Zivi. Kaidu zivi kotram.
2 Comments
-
Cilvēks ir noilgojies zivju.


text:
Man pateik GNOME, bet patiemeit uz KDE4 vajag. Muni iispaidi (khe, kai KDE var piilikt LV taustenu izkuortuojumu?) ir kai miits ar 2 golim. Vizuaalais paskots ir smuks. Plasma izaver labi. Bet naliik miiru, ka tys ir kur ta radzaats. Radzaats GNOME. Jaunais failu managers – Delfins ir nuulyzguots nu MacOSX. Un kreshi ik pec kotra uutro aplikacejas palaishanas akta :)
Izaver itai:
Ja nu gribat pazajimt ar jaunuu KDE, varat pajimt Kubuntu Live CD.
p.s. GNOME ruljavoj!!!
KDE4
Man pateik GNOME, bet patiemeit uz KDE4 vajag. Muni iispaidi (khe, kai KDE var piilikt LV taustenu izkuortuojumu?) ir kai miits ar 2 golim. Vizuaalais paskots ir smuks. Plasma izaver labi. Bet naliik miiru, ka tys ir kur ta radzaats. Radzaats GNOME. Jaunais failu managers – Delfins ir nuulyzguots nu MacOSX. Un kreshi ik pec kotra uutro aplikacejas palaishanas akta :)


text:
Galeigi aizgō cīt muns vacais, lobais foceits. Tūmār pec remontim tehnika vaira nagrib ilgi strōdōt :( Fucking globalizaceja un patierietōju sabīdreiba.
Kai vysod, pyrms pierkuma, izroku internetu lobōkū modeļu un cenu vaicojumūs. Palyku pi Sony DSC-W125.
Maņ pateik soņiki. Jī ir mežūneigi ōtri un biļdis ari ir cīšamas. Kur nu vāļ pīrodums. Vacais jau maņi vysu laiku koļej uz vysaidim Canon monstrim. A es nagribu. Kaida x… maņ staipeit leidza 1kg smogu foceiti? Maņ gona ar “MылbHицy”. Pa lātū.
Atrodu xnet’ā akceju. Vyss prīks ar sūmeņu un 2GB (ōtrū) karti viņ par 100-1 latu. Plus pīgōde. Aizsyutieju SMS, ka taidu gribu 6diņ. Pyrmūdiņ maņ nu reita pazvaņā nu nu veikala, sarunōm vysus datus. Pec 10′ jau sajiemu rieķinu, kuru parreizi apmoksōju.
Gatavōjūs, ka sajimšu preci 2diņ ci 3diņ. Par tū ka porskaitiejums Krājbanka -> Hansabanka. Bet tovu breinumu, ap 18.00 jau zvons nu veikala, ka ap 19.00 maņ foceiti īvess sātā.
Tī strōdoj vīna sīvīte nu Jelgavas, kas vysod atvad jelgavnīkim preces da kryļča. Laikam tys ir īmasls, ja cenas atšķireiba nav lela, pierkt preces xnetā.
Tai, vot, vakar jau varieju vokorā fočāt ar jaunū soņiku. Taids nikō. Korpuss viņ dyžan “plastmaseigs”. Bet par Ls 99,- jau titanu ci molibdenu nadabōsi :) Bet “palaistiets” ir — tod jau strōdōs ilgi!
Paigaidam itys ir muns ūtrais ōtrōkais pierkums internetā. Pyrmā vītā ir TV īgōde pyrms 5 godim nu 1a.lv, kod pazvanieju nu reita, ka gribu televizori un ap 3 dīnā jau varieju jū lītōt :)
Xnet.lv, atkal
Galeigi aizgō cīt muns vacais, lobais foceits. Tūmār pec remontim tehnika vaira nagrib ilgi strōdōt :( Fucking globalizaceja un patierietōju sabīdreiba.


text:
LŪMUOS :
JURIS STUPĀNS – pogosta puorvaldnīks
VANDA – juo sīva, kultūrys noma vadeituoja
LIGITA – Stupānu meita, vītejuo bibliotekāre
EDGARS RIMŠA – nupat dorbā stuojīs pogosta saimnīceibys speciālists
NIKOLAJS – padzāruojs bez nūteiktys nūsadorbuošonuos, balamute
VLADISLAVS ( Ladzja, Ladzjuks) – autoservisa meistars
OLGA – veikala īpašneica, Ligitys krystamuote
VERONIKA – atraitne nūpītnūs godus, bet sirdī pavysam jauna
RUTA – drusku muokslineica
- Šī luga pieejama latviešu literārajā valodā ar nosaukumu
„DŽENTLMENIS AR PANNU”
- cielīņs
STUPĀNU dzeivuojamuo ustoba. VANDA līk uz golda kofejis krūzeites. Radzams, gaida kaidu.
Zvons pi durovom. VANDA īt atvērt. Pīklyboj. Vīna kuoja apsaiteita.
Īsaroduse OLGA. Dīzgon pīkususe steigdamuos.
OLGA
Loba dīna, Vaņdzeit! Piļņeigi dvašu aizsyta, kamēr jiusu kolnā tyku. Naseņ vēļ kuopu vīnā jiemīņī, a ņiu divim olpim atsapyušūs. Maņ ruodīs, kolns palīk augstuoks.
VANDA
Par kolnu nazynu, a vot cyti ruodeituoji… (Tausta sovu vydukļi.) Redzi?… Baiļe kuopt uz svorym. Nu, vasala! Dūmuoju, varbyut kas atsagadējās i nimoz naatīsi. Mož saskrēje tev pylns veikals piercieju ar ļelom naudom.
OLGA
Pagaidām vairuok santīmu skaiteituoji. Kai tova kuojeņa?
VANDA
Vēļ saudzeibys režīms. Lykuos vīnkuoršs lyuzums, a dzeist lānom.
OLGA
Par tū labi atsapyutīs. ( Dūd saiņeiti.) Še! Izroku vīnu sakņeiti. Babeņa sauce par žyvakostu. Kaulus labi dzīdiej. I papeireņš kluot, kai juolītoj.
VANDA
Ļels paļdis, Oļeit! Tova babeņa beja izslaveita dzīdneica. Dažs dokters pi juos syvtieja. (Aicynoj pi golda.) Siestīs, kamēr kofeja vēļ sylta. Jem buļceņis. Poša cepu. (OLGA ar žestu pretojās.) Nu, pavysam mozeņis tok, vīns kimūss…
OLGA
Nakārdynoj!… Kimūss pi kimūsa – beiguos skrituļs ap vādaru. Pārņ beju smuki nūtīviejuse, tod pasalaižu… (Mat ar rūku, jem buļceņi.) Tai jau ir, ka myusu pazaudeitī svora kilogrami golu golā atsarūn. Ladusskapī. (Nūviertej.) Gorda monta. Pa sātu dzievuodama, laikam tikai gar pļitu grūzīs. Byusi sovejūs izlutynuojuse.
VANDA
Tikai nadūmoj, ka nūviertej. Jurs nimoz nasaverās, kas jam šķeivī. A Ligita pasmolsta, pakņuoboj… Nu, tys atsevišķs temats. (Uz breidi sasabādojās.) Zyni, navaru sagaideit, kod tikšu dorbā.
OLGA
Vyss pogosts gaida. Vēļ šūdiņ dzierdēju runojam, ka bez Vandys myusu kulturys dzeive lānom skuobst. Cylvākim gribīs izīt nu sātys, sasatikt, vītejūs jaunumus puorrunuot.
VANDA
(Smejās.) Tys gon – mysu pogostā kotru dīnu kaida sensāceja.
OLGA
Tu smejīs, a… (Nūzeimeiga pauze.) A šūdīņ vīns nūpierka tū duorgū ponnu, kuru kļiudys piec pasyutieju. Lykuos, veikalam skaidrs zaudiejums, a nā. Samoksouje četrdesmit pīcus eirus, aci napamyrkšynojūt. I vēļ pasaklanējās… (Attāloj.) „Ļels paļdis, kundze. Tik loba prece pat piļsātā ratums.”
VANDA
Tei ponna tok… Cik atcerūs, stuovēja pošā augstuokījā plauktā.
OLGA
Slaidī puiši vysam teik kluot. Rūkys garys. A ka vēļ laipna volūda i smaideņš, to prīks taidu veirīti apkolpuot.
VANDA
Cīmā pi kaida atbraucis?
OLGA
Sokumā tai padūmuoju. A sociālo dīnesta Toņa man šveikst: „ Redzi, kaids myusu pogostā byus slauns komunālos saimņīceibys speciālists?”
VANDA
To beidzūt! Maņ ruodīs, Jurs reizes treis lyka sludynuojumus avīzēs, ka meklej taidu cilvāku. Pīsateice vysaidi saules bruoļi. Itys lykuos solīds?
OLGA
Par moz saceit! I augumā brašs, i nu vaiga smuks, i apsarunuot prūt. Bet golvonīs – tei durguo ponna. Pylns džentlmeņa komplekts!
VANDA
Nasaprotu… Kai ponna saskaņ ar džentlmeņa komplektu?
OLGA
Nu vysom pusem! Taidu montu izavieļej cilvāks ar lobu gaumi ( salīc vīnu pierkstu). Var samoksuot, taitod nav ubogs ( ūtrs pierksts). Maņ pateik veirīši, kuri vīgli šķiras nu naudys.
VANDA
Tikai vyspyrms ar naudu juosasateikās…
OLGA
Par tū jau runa! Cylvāks prūt nūpeļneit, lai taidu ponnu pierktu.
VANDA
Varbyut kaidam duovynuos.
OLGA
Piec vysa sprīžūt, pierka sev. A tys nūzeimoj, ka… (Gaida VANDYS atbiļdi.) Ka jam nav sīvys. Pats gatavoj sev iedīņi.
VANDA
Mož sīva palyka cytur. Atbrauks vāluok.
OLGA
Nā-ā… Mes, tierguotuoji, prūtom ļauteņus nūviertēt. Itys vēļ naapgradzynuots putyns. Vuordu sokūt, cārtams kūceņš. Oi, bejs maņ godu divdesmit mozuok…
VANDA
I kas? ( Smejās.) Kur tu byut lykuse sovu Juoņeiti i bārnus?
OLGA
Nadreikst pasapņuot?… Jā, myusejī viļcīņi aizguojuši. A pīmaram tovai Ligitai… Kuo golvu kroti?
VANDA
Nasaprūtu, kas ar Ligitu nūteik. Piec tīm kursim Reigā kaidu mieņesi beja spuornūs. Jūkuoja, smējās, vokorūs telefons pi auss. Breivdīnuos brauce uz Reigu. Sacieja, pi draudzenes. Tok uz pīres raksteikts, ka maloj. Nu i labi, – as dūmuoju, – acīmradzūt satykuse sovu likteneigū. A tod… Pieški palyka dryuma, klusa.
Dzierd veramies durovis. Puornuokuse LIGITA.
LIGITA
O, myusim cīmeņš. Loba dīna, krystamuot! ( Pavierši apskaun OLGU.)
OLGA
Vasala, žubeit! Par kū acteņis dryumys? Kas munu krystameitu skumdynoj? As jīm!… Kurs Ligiteņai puori dora, ilgi nadzeivuos!
LIGITA
(Tāloti prīceiga.) Vyss kuorteibā. Dorba daudz.
VANDA
Kuhņis cepeškruosnī jāra gaļeite ar burkuonim i grīziņeišim, kai tev garšoj. Var pasiļdeit kuopustu zupeņi. Poša pajemsi?
OLGA
( VANDAI.) Tu kai mozam bārnam!…
LIGITA
Aha. Tikai putreņis buteļeitī pītryukst… Paļdis, mam. Vāluok. Tagad nav apetītis.
VANDA
Pavysam buola šūdiņ. Mož, slyma?
LIGITA
Lai kotram tik stypra veseleiba kai maņ. Labi, natrauceišu jyusim sist klačeņu.
LIGITA īīt sovā ustobā.
OLGA
Diagnoze skaidra: nalaimeiga mīlesteiba. Tū uorstēt paleidz tikai vīnys zuolis – jauna mīlesteiba.
VANDA
Nazynu. Vladislavs, nu tys autodarbneicys meistars, te pīstaigoj. It kai pa kaimiņu byušonai, it kai Juram kū vaicuot… Bet skaidri radzams, ka vyss grūzās ap īspieji satikt Ligitu.
OLGA
A jei kū?…
VANDA
Jā, nā – vysa saruna. Ladzeišam kuorteigi pat ocu nauzmat.
OLGA
Vladislavs kuorteigs puiss. Omots lobs. Drusku naaptāsts gon. Nu, tei moza bāda. Muns Juoņeits pirms kuozom nogus ar nāzi grīze i dagunu sauvē šņiuce. A kaidu cilvāku iztaisieju – nūvoda dūmes deputāts! Tovs Jurs taipat, cik pīmiņu…
VANDA
(Puortraucūt.) Lai gribātūs kū iztaisēt, vajadzeiga vysmoz interese. Nu slapnys molkas korstys guņs nasagaideisi.
OLGA
Tam ar duorgū ponnu guņs pītyktu divejim. Jau pyrmījā pīguojīņī Ligiteņa atsyltu. Tikai juopadūmoj, kai savest kūpā. Hm… Dīmžāl vīna īspieja sapūsteita. Poša lobuokuo. Ar tova veira svieteibu, ja kas!
VANDA
Kū to Jurs taidu izdarēja?
OLGA
Guodoj treis reizes, kur jaunīs pogosta speciālists tagad apsametīs…
VANDA
Viers aptykys, zynu, breivs dzeivūkļis.
OLGA
Tī ar iudiņi pamža. Kamēr davess leidz saprašonai, pogosta puorvaldnīks, tovs lauluotīs draugs Stupāns darbinīkam sarunuojs ustobu pi Veronikys.
VANDA
Pi bejušuos pogosta sekretāres? Jai naļela penseja, tiks drusku naudeņis.
OLGA
Ot!… Par Veroniku, redzi, Juram ryupe. A par sovu Ligitu?… Gryuši beja taidu pylna komplekta bryuguonu īvest zam jyusu jumta? Piec moza laiceņa skaņeitu kuozu muzyka, kai es te siežu!
VANDA
Juram taidys lītys nav pruotā.
OLGA
I narunoj! Večym vyspuor kuojmynamuo dūmuošona. Redz tikai tū, kas ocu prīkšā. Nadzierd, kamēr pīcys reizes napasauksi. Par tū myusim juosaprūt i zeidaiņa lapatošana, i dzāruoja vuovuļi, i meitu nuokūtne juobyuvej.
VANDA
I narunoj!…
OLGA
( Dūmeigi. ) Paga… Mož, vēļ var puorspieļēt, lai puiss apsamat pi jiusu.
VANDA
Zyni tok Stupāna raksturu. Ka jau aizveds Veronikai kvaterantu, tai paliks. Akmiņim nu dabasu juokreit, lai Jurs maineitu savu lāmumu.
OLGA
Ar tovu Juri as nimaz nasarieķinoju. Nu cytys puses juopīstruodoj.
VANDA
Ir plans?
OLGA
Apmāram… (Mekļej sūmā. Izvalk apraksteitys lopys.) Vēļ vīna līta. Kai soka, dubults napleist. Kotram gadiejumam… (Dūd VANADAI.)
VANDA
(Breinojutīs.) Kas tī par puotorim?…
OLGA
Feņ –šujs. Ķīnīšu recepts, kai pīradynuot naudu, veiksmi i cytus lobumus… Grybi – tici, nagrybi – smejīs. Tok pamieginuot var. Gobols nanūkriss.
VANDA
(Pieteidama raksteitū.) Ar ītū pārņ omotnīku studijis vadeituoja beja kai slyma.
OLGA
Ruta?
VANDA
Nui. Maņ aizdūmys, ka nikuo vierteiga jei nāpiradynuoja.
OLGA
Pīmāru atrodi!… (Smejās.). Īspiejams, puoruok daudz gribēja. A jivsu sātā tok vysa papylnam. Vīn loba cilvāka Ligiteņai blokus vajag. Tu īkuortoj tikai styureiti mīlsteibys pīradynuošanai.
VANDA
Jurs byus pret.
OLGA
(Sasyt rūkys.) It kai tu leidz šam bez veira atļuovis sūļa nabyutu spāruse. Poša soki, Stupāns aizjemts ar dorba dūmom. I napamaņēs kaidu mozu puormaiņi.
Nu sovys ustobys iznuok LIGITA. Īlej sev kofeju, īt prūjom.
VANDA
Vysmoz buļceņi kluot pajēmuse, Ligit!
OLGA
Breineigys pasadavušīs. Mutī kust!
LIGITA
Zynu, krystamuot. Pošlaik nasagribīs.
LIGITA īīt sovā ustobā.
VANDA
(Ar nūpyutu.) Redzieji?… Ūtru mieņesi taidā mūdē. Siež, gruomota prīkšā, a lopu napuoršķir. (Skotuos OLGYS pīrokstu papeirā.) Nav maņ itīm čapaslym ļelys ticeibys, bet… Kū bārna laimes vuordā naizdareisi!
OLGA
Grāks taidu štremu puisi atdūt svešuos rūkuos, kod pošym vajadzeiba. I pavysam nabogs tok nav. Atīs ar savu pyura ponnu. (Smejās.)
VANDA
Mes te dolom nanūsauta luoča uodu. Varbyut Ligita uz juo pusi vērtīs nagrybeis.
OLGA
Nav īspiejams, lai taids veirīts kai Edagrs napatyktu.
VANDA
Edgars?… Nu čyuļu pļidis laikam.
OLGA
Atroduse kam pīsakaseit! Maņ ruodīs, moz čyuļu bez latgalīšu saknes.
VANDA
Tys gon. Par tū latvīši stypra tauta.
- * *
Ustoba VERONIKYS muojā, kur uz laiku apsametīs EDGARS RIMŠA.
EDGARS skotās datorā. Īnuok VERONIKA. Mugorā spilgtys kruosīs sporta apģierbs.
VERONIKA
Pīdušonu, Rymšys kungs…
EDGARS
Voi pirmeit ar saiminiecu nasavīnuojemēs lītuot dabiskuoku uzrunu?
VERONIKA
( Koķetejūt.) Zynit, maņ juopīrūn… ( Pi sevis.) Piļneigi aisamiersa, kū gribieju saceit… (Skaļi.) Ka īsit kur, pīsļēdzit durovys.
EDGARS
Prūtams. (Vāroj VERONIKU.) Saimiņeicai sporta nūarbeiba?
VERONIKA
(Tai kai apsavainuojusēs.) Līkūs jau tik vaca, ka juotup uz cepļa?
EDGARS
Veronikys kundze!… Lai kotram acīs taida jauneibys gunteņa byutu.
VERONIKA
(Koķetejūt.) Paļdis. Pogosta puorvaldnīks jiusus pareizi nūviertēja.
EDGARS
Dreikst zynuot – kai?…
VERONIKA
( Meiteneigi smejas.) Stupāns sacēja, ka mes obi sasaprasimēs.
Ar rūku pamuojuse, VERONIKA aizīt.
EDGARS pajem telefonu, zvona. Gaida. Atbiļdis nav. Atkuortoj zvonu.
EDGARS
( Pi klausules.) Nu, labi. Nav gryuts tū ziņu īrunuot… (Klausulē.) Sveicīņs jau nazyn kurū reizi! Tys, ka munim zvonim naatbiļdi, nikuo namaina. As nasalikšu mīrā, kamēr nabyusim sasatykušīs i tū muļķeigū storpgadiejumu izrunuojuši. Pi vīna varu saceit…
EDGARS pamona, ka, jam runojūt, ustobā kluseitem īnuocis NIKOLAJS.
NIKOLAJS
( Pasaklonuos.) Vasaliņki!
EDGARS
( Jautuojūši.) Loba dīna?…
NIKOLAJS
Veronika sātā?
EDAGRS
Uz breidi izguoje. Kai varu paleidzēt?
NIKOLAJS
Hm… Naz, dreiži atīs?
EDGARS
( Rausta placus.) Beistūs maluot.
NIKOLAJS
Tu laikam Stupāna jaunīs kadrs?
EDAGRS
Truopieji desmitņīkā. (Snādz rūku.) Byusim pazeistami – Edgars.
NIKOLAJS
( Paspīž rūku. ) Nikolajs. Sovejīm vīnkuorši Koļa. ( Apsasāst.) Stupāns jau ļīļējās, ka īviļcs sovā teiklā augstys klasis speciālistu.
EDGARS
Cik nu augstys… Celtnīceibys inžinera diploms. Kaidā ziņī: īviļcs teiklā?…
NIKOLAJS
Par tu garuoka volūda… Klausīs, tev nav kas navīn?… (Īdzeršonys žests.) Laikam prosolu. Šārmys krota i golvā šņuoc. Pasaļečeit vajadzātu.
EDGARS
Munā aptykā tikai minerāliudiņs. (Pacyloj buteli.)
NIKOLAJS
Skumeigi. ( Pauze.) Koroče, Veronikys ustobā aiz ļeluo skapa vajag byut īsuoktai šmakovkys butelkai…
EDGARS
Kai tu zyni?
NIKOLAJS
Vakar paļeidzieju molku sakraut. Guoju garom, radzu – nabadzeite pa vīnai pagalei staipa. A maņ – raz-raz, vesj rasskaz! Nu loba pruota i par plyku paļdis. Gondreiž… Desmit eiriki tok nasaskaitās nauda. Pajiemu vīn, lai Veronika naapsavainuotu. Nu prīcys jei īlēja rumceņu. Loba monta! Juos svaiņa bryuviejums. Mož, tu… ( Napuorpūtams muojīns, kū gribātu.)
EDGARS
Nā, draugs. Bez saimiņeicys ziņis nikai. Varbyut ej uz cytu aptyku.
NIKOLAJS
As tok nastaigoju pa pogostu žabravuodams!… I nauda kārmanā. (Pažvadzynoj.) Vīn dēļ gluduokys volūdys pa mutei varātu pajemt. Kai jau puišu sarunā. Hm… Ceļtnīks esi, soki?
EDGARS
Nui. Bet pādējā laikā vairuok ar papeirym. A tu kū dori?
NIKOLAJS
Saceišu tai… Koroče, moz dorbu, kurus Koļa naprostu. I jumtu salobuot varu, i pļitu asmu myuriejs. Tikai… (Vībdamīs mat ar rūku. )
EDGARS
Nav īspieju struoduot?
NIKOLAJS
Pats nagrybu sovu svīdru Stupānam puordūt. Oi, gņeida!… Līk pa vīnu dieļi staiguot. Šag napravo, šag naļevo – pif-paf!… (Tāloj šaušonu.) Sapeipēt nadūmoj – nu olgys atviļks. Ta lai īsaskrīn! Maņ tok ir tīseibys palikt breivam cylvākam, kai dūmoj?
EDGARS
Kū ģimene par tovu breiveibu?…
NIKOLAJS
(Smejās.) Maņ pīteik pruota nasaprecētīs. Ir daudz cytu iespieju dzeivi samaituot. Sīva byutu vēl trokuoks ašņa syuciejs kai Stupāns. „Kur volkuojīs, ar kū siedieji, kas tev lyka dzērt?!” A nivīns t! Asmu breivpruoteigīs, ha-ha… Koroče, lai duraki žeņejuos!
EDGARS
( Izvaireigi.) Drūši vīn vēļ naasi saticis sovu eistū, kura tevi gribātu.
NIKOLAJS
Ituos montys myusu pogostā sterym i kubikmetrym. Kotra ūtruo guļ i redz sapynā maņi sev blokus. Kaidus tik slozdus naizgudroj, lai dabuotu pi oltora!
EDGARS
Nu, nu? Pastuosti seikuok. Maņ itīmā lītā moz pīredzes.
NIKOLAJS
(Plota rūkys.) Taidu tematu ar sausu muti cyluot kaiteigi, a tu Veronukys ustobā īt nagrybi…
EDGARS
( Arī plota rūkys.) Tod nikuo – bys juodzeivoj navuiceitam vai juomeklej gudrys gruomotys. Bibliotēka pogostā drūši vīn ir?
NIKOLAJS.
Ir. Tikai as tev, pa draugam, īteikšu mest leikumu.
EDGARS
Par kū?!
NIKOLAJS
Koroče, tī struodoj Stupāna meita.
EDGARS
I kas? Cīši brīsmeiga nu skota?
NIKOLAJS
Beidz! Taida pifa, zyni… (Tāloj.) Īt, kuojis pi zemis nasaskor. Liudzu, paļdis – kotra teikuma golā i smaržoj pa gobolu kai pļova ap juoņim. Golva grīžās juos tyvumā.
EDGARS
To kur vaiņe?
NIKOLAJS
Puišus bruokej kai princese. Pat maņ – īsadūmoj? – pat maņ lyka saprast, ka nadereišu. Tai ka… Koroče, pīdūd par taisnu volūdu – tev pi Stupāna Ligitys izredžu nav.
EDGARS
Kur nu maņ ar tevi sasaleidzinuotīs!… (Ar interesi.) Mož tai Ligitai kaids slapons pīlyudzējs?
NIKOLAJS
(Ironiski.) Cīši slapons!… Vyss pogosts nūvāroj, kai Ladzja piec juos mierst.
EDGARS
La… Kai tu sacieji?
NIKOLAJS
Par Ladzi vai Ladzjuku te sauc autoservisa mehāniku Vladislavu. Normāls vecs, a nagrib saprast, ka Ligitai jis tukša vīta. Tu pasoki maņ, kai vīna sīvīte var atjemt puišam pruotu?
EDGARS
Mīlesteiba…
NIKOLAJS
Beidz, Edgar!… Kai Ligitu īraudzieju, tivleņ saprotu – jai pi veira tikt nav izredžu.
EDGARS
Tu dūmoj?
NIKOLAJS
Zynu! (Brauka pīri.) Piļneigi acīs tymss matās. Veronika najims ļaunā, ka mēs drusku nu tuos buteļetis… ( EDGARS krota golvu.) Koroče, cīta tev sirds! Taids pats akmiņs kai Juram Stupānam. Jis čarceņi naīlīs, koč litaņeju dzīdi.
EDGARS
Kam tev čarka dorba dīnā? Bejuši kaidi svātki. A tai, bez īmesļa?
NIKOLAJS
Bez īmesļa?! Leits jau ūtrū nedeļi, cylvākim buļvis pyust voguos. A vaļdeiba? Zam kotrys kritikys! A policeja? Pīsasīn ni par kū! A Stupāna izdareibys?
EDGARS
(Smejās.) Tev Stupāns kotra vuorda golā.
NIKOLAJS
Brīsmeigs cylvāks. Muote aizguoja pogostam molkys papraseit. A kū Stupāns?!
EDGARS
Kū?
NIKOLAJS
Soka, – tovs Koļa pi veikala ar sovim korešim klukņej, lai īt iz mežu i grīž molku. Muote stuosta, a pošai osorys bierst. Ni kauna, ni grāka Stupānam. Tai sabādynuot vacu sīvīti!…
EDGARS
Īspiejams, tova muote na dēļ Stupāna rauduoja.
NIKOLAJS
Atsaradīs kamaņdzers, iz mežu syuteis… It kai maņ nabyutu cytu dareišonu! A kur as zuodži jemšu?
Atsagrīžās VERONIKA. Na sevišķi prīceiga par NIKOLAJA kluotbyutni.
VERONIKA
Dzieržu, Koļa otkon taisa buntu.
NIKOLAJS
( Pīskrīn, taisās bučuot VERONIKAI rūku.) Stuostu tovam kvaterantam, kas pogostā nūteik. Cylvāks nu molys tai uzreiz nasaprass. As tevi bezgola cīneju, Veronik, jei bogu… (Bezmoz suoc rauduot.) Tu vīneiguo saprūti ūtra suopi, Veronik…
VERONIKA
Vakar nūsavierīs, ka butelkā vēļ kas palyka?… Ot vuška, īruodieju… Ņiu mīrā nasaliksīs. Ej šur, nalaimes putyns, īlīšu. Tikai ar nūrunu, ka tivleņ taisnā ceļā uz sātu.
VERONIKA dūdās ūtrā ustobā.
NIKOLAJS
( Sekodams.) Taidi cilvāki kai tu, Veronik, – vīns nu desmit tyukstūšu!
Vīns palicis, EDAGRS otkol dorbojās ar telefonu. Tys nagaidūt zvona.
EDGARS
Klausūs! Jā, Stupāna kungs. Atcerūs, prūtams. Tikai… Nabys apgryutynuojums jiusu gimenei? Labi, labi. Uz redzeišonūs!
Atsagrīž VERONIKA.
VERONIKA
Itamā cylvākā navajag klauseitīs. Žvynguļs golvā, pruots ūkstā, struoduot nagryb.
EDGARS
Nu kuo naviņ tok jis puorteik?
VERONIKA
Muotei peņseja i duorzeņš. Āst īdūd. Vasals i styprys, bet slynks kai slapnys palovu maiss, ar buteli salauluots i mute ļela. (Skotuos pulkstenī.) Nivīns cyts manis navaicuoja?
EDGARS
Beja sarunuots?
VERONIKA
Omotnīku studijis vadeituoja pīsateicēs. Bet laikam puordūmuoja. Nu, ka Rutai navajag, maņ pavisam nā… Aizskrīšu leidz kopsātai, viejs nūteikti lopys sagrauduojs. (Grīžās prūmīšonai.)
EDGARS
Gadiejumā natrauceju saimiņeicai puorvilkt dorba drēbis?…
VERONIKA
(Koķeti pasagrūzuos.) Jau mugorā! Maņ kopūs divi veiri guļ. Pi jūs īdama, vysod sasapryšejūs, lyupys nūkruosoju. Pošai pateik i nabašņīkim drusku prīcys. ( Smejās.)
EDGARS
Koļa pareizi sacēje: asot apbreinojama sīvīte…
VERONIKA
(Sasakautrejās. Mat ar rūku.) Nu jau!…
VERONIKA aizīt.
- * *
STUPĀNU muojuos. VANDA vīnā ustobys koktā uz puorvītuojama galdeņa vai ķebleiša riktej iermeigu kompozīceju – ar sorkonu lentu apsīta sorkona svece, sirdsveida rozā balons, mirte puču pūdā. Atsakuop ustobys vydā, vīnā rūkā – kompass, ūtrā – apraksteita papeira lopa.
VANDA
(Losa.) „Mīļesteibys pīradynošonys zonu īkuortoj dīnvidrītumu styurī…” (Grūzās, kompasā vārdamuos.) Itai – reiti, itai – vokory… Dīnvydi – zīmeļi… Laikam nabyus pareizi. Ka itai dīnvydi, to…
Aiz durovom sūļi. Atnuocis JURIS STUPĀNS.
VANDA
(Sastryukst.) J-jur, tu?…
JURIS
Nā, smuts munuos drēbēs… (Pamona kompozīceju.) Kas tys? ( Pīīt tyvuok, pietej.) Hm… I kam ituos brandzuļetkys dūmuotys?
VANDA
( Navar uzreiz atbiļdeit.) Ustoba likuos padryuma. Gribējās prīceiguoku nūskaņu.
JURIS
(Zūbuodamīs.) Aiz tuo maņi valk dzīduot… Vyspuor jau čāmeigs skots, kai turku bazarā. ( Skotās pulkstenī.) Kas myusim vakariņuos?
VANDA
Duorzeneiši ar teļa gaļu. Sutynuoju Ligitai pušdīņem, jei atsateice. Salātus var kluot. Bīzpīna sacapums vēļ nasuokts.
JURIS
To jau i gostam pītiks. Īlyudžu vakariņuos vīnu cylvāku. Beidzūt kuorteigs speciālists komunāluos saimņīceibys lītuos pīsateica.
VANDA
Aha. Nūpierka Oļis veikalā pošu duorguokū ponnu i apsametīs pi Veronikys.
JURIS
Nu, vītejīs baumu birojs!… Par ponnu as nazynuoju. Loba viests! Ka jau pierk kukņai inventaru, to byus uz palikšonu.
VANDA
(Sasatrykst.) Tu, Jur, kai vīnmār – nūstuodi fakta prīkšā. Varieji tok pabreidynuot, lai sasagatavojūs cīmeņam.
JURIS
Nikuo īpaša navajag. Lai gosts napuordzeivoj, ka juo dēļ ļelys ryupes.
VANDA
Myusim ar Ligitu tok vajag spaļveņis sabužynuot!…
JURIS
Taipat smukys. (Verās uz VANDYS kompozīceju.) Varbyut pastum tuoļuok ītūs pričendalus?… Gosts nūdūmuos, ka mēs kaidā sektā sastuovom.
- * *
VERONIKYS muojuos. EDGARS taisuos prūmīšonai. Pi durovom klauvej.
Atnuokuse OLGA
OLGA
(It kai samulsusi.) Loba dīna!… Ai, patīseibā jau vokors. Pīdūdit, as laikam…
EDGARS
Drūši, kundze! Dīmžāl saimiņeicys nav muojuos. As juos īrnīks.
OLGA
Tok pazeistu! Šūdīņ munā veikalā ponnu nūpierkot.
EDGARS
O! Jivsim acs osa i atmiņa taida poša.
OLGA
Cytaiž būdē navar. (Verās apkuort.) Pamozom īsakuortuojot?
EDGARS
Kū nu daudz! Pagaidu miteklis, kamēr tikšu eistajā dzeivūklī.
OLGA
Nu, tys nabyus dreiži. Tikmār te… Ai! (Plaukstu mutei prīkšā.) Gondreiž paspruka…
EDGARS
Kas taids – tikmār?
OLGA
( Purinoj golvu.) Veronika dusmuosīs, ka izpļuopuoju. Gon kaids cyts izstuosteis, ja reiz Stupāns nūklusēja… Uz redzeišonūs!
EDGARS
(Nūsastuoj prīkšā.) Tai naīs krostā, kundze! Voi nu sokit vysu leidz golam, voi as reit aiznesšu ponnu uz būdi – nav lītuota, čeks ir, byus juoņem atpakaļ.
OLGA
Par kū to uzreiz juodraud?
EDGARS
Tikai moza šantāža. Nu, kai byus?
OLGA
(It kai ar pīsaspīšonūs. Kai nūslāpumu.) Jivsu veseļeibai kaiteigi te dzeivuot.
EDGARS
Eite nu!… ( Smejas.)
OLGA
Slykta aura itai muojai. (Vēļ klusuok.) Veronikai divi veiri nūmyra…
EDGARS
Naradzu saisteibys. Vīns, cik zynu, beja zvejnīks. Jiurā nūsleika. Ūtrū dzārojs nūbrauca. Muoja pat tyvumā nabeja.
OLGA
A īspaids?… Ir taidys muojis, kur cilvāki mīgā mūrgoj, naatsapyuš, piec tam nauzmaņeigi staigoj i vyspuor… Jivsu vītā as pamakluotu citu pajumti.
EDGARS
As paguojušnakt te guļieju kai šyupeļī. Kotrā ziņā, paļdis par ryupem. Ja gadiejumā kas, zynuošu, nu kurīnes mūrgim kuojes aug.
OLGA
Tikai Veronikai – ni vuorda, nu Dīva puses!…
EDGARS
(Smejas.) Lai začs mani saboda, ja palaisšu muti.
*****
STUPĀNU muojuos. VANDA un LIGITA puorslauka traukus.
LIGITA
Tu, mam, nazyni, nu kurīnes tāvam pieški taids vīsmīleibys uzplyuds, ka lobuokī trauki juolīk uz golda?
VANDA
Tāvs paruoda gūdu jaunajam komunāluos saimnīceibys speciālistam. Cīši ilgi meklēja i prīceigs, ka pogostam beidzūt truopējās kuorteigs cylvāks.
LIGITA
Vuords jam ir?
VANDA
Prūtams. (Dūmoj.) Rem… Rum… Kai nu beja? Tova krystamuote sacēja… Eg… Rig… Caura golva!…
LIGITA
Nasamūkīs. Dreiž uzzynuosim.
Pi durovom klauvej. VANDA attaisa. Īsaradīs VLADISLAVS.
VLADISLAVS
( Na puoruok drūši.) Sveicinuoti!
VANDA
Vasals, Ladzjuk! ( LIGITA tikai pamuoj ar golvu.)
VLADISLAVS
(Izjem nu kabatys žurnālu. ) Šūdiņ postneica atnesa svaigu autožurnālu. Ļels apskots par jaunu mersedesa modeli. Dūmoju, Stupāna kungam interesēs.
VANDA
Bez šaubo – laseis, slīkys tacynuodoms, kai stuomučs bogotuos kuozuos. ( Smīdamuos pajem žurnālu.) Naudys taidam lapnam zyrgam napīteik, lai koč biļdeitis pasaver. ( Izīt nu ustobys. )
VLADISLAVS
( Naizlēmeigi.) Hm… Khh…
LIGITA
Kas tev? Prosoly?
VLADISLAVS
Nā, taipat… Hmm.. Šūdīņ vīns beja ībraucs pi myusim nūmaineit rīpu jaunajai „škodai”. Dyžan loba mašiņa. Tys pats volksvāgens. Tikai čehi ražoj.
LIGITA
Ak tai?
VLADISLAVS
Cīši smuks paneļs itam modeļam. I bagažnīks ļels.
LIGITA
Jā?
VLADISLAVS
Motors struodoj tai, ka gondreiž nadzierd. Khm… Svātdīņ piļsātā „Laimys muzykantu” koncerts.
LIGITA
Aha.
VLADISLAVS
Biļešu vairs nav. Labi, ka īprīkš nupierku internetā.
LIGITA
Molocs.
VLADISLAVS
(Dīzgon prīceigi.) Brauksi?
LIGITA
As?!… Nā, nā.
VLADISLAVS
Par kū, Ligit?! Paguojušnedēļ tok sacieji, ka gribātu…
LIGITA
Byusi pourpratis, Vladislav.
Atsagrīžās VANDA.
VLADISLAVS
Lai Stupāns pazvona, ka byus izlasiejis. Dūšu žurnālu tuoļuok sovim puišym dorbā.
VANDA
Zini, Ladzjuk, kas man īguoja pruotā? Tu varātu reizi mienesī kultūrys nomā stuosteit myusu cylvākim vysus itūs mašiņu jaunumus. Dūmoju, daudzim interesej. Kai skotīs?
VLADISLAVS
Nu, labi. Tikai… (Uz LIGITU verūtīs.) Varbyut bibliotēkā? Telpys muojeiguokys.
VANDA
Apdūmuosim. Vyss myusu rūkuos. Tu, Ligit, napīduovuoji Ladzjam apsasēstīs…
LIGITA
Vaineiga.
VLADISLAVS
As jau tikai garomejūt. Hmmm… Ja tu, Ligit, puordūmuosi koncerta sakarā, to…
LIGITA
Nā, nā. Aicynoj kaidu cytu, lai biļete naīt zudumā.
VLADISLAVS
Tod jau… Palīcit vasaļi!
VANDA
I tev, Ladziet, vysu lobu! (LIGITA tikai pamuoj.)
VLADISLAVS aizīt.
VANDA
Vīnā reizē jam apniks gar myusu pakšym staiguot. Kūssi pierkstūs, meit!…
LIGITA
Muni pierksti, maņ ir suopēs.
Nūmat dvieli i aizskrīn.
******
VERONIKYS sāta. EDGARS jau piļneigi gotovs īt prūjom. Pi durovom vīns pīsardzeigi grabynojās. Īsarūnās RUTA.
RUTA
( Mozlīt pavāruse durovys, uz slīkšņa.) Veronik?… Tu muojuos, Veronik? (Pamona EDGARU.) Sveiki! Nazynuoju, ka cīmeņš…
EDGARS
Na gluži. ( Pasaklonuos.) Stupāna jaunīs kadrs – kai vīns te naseņ sacēje. Vuordā Edgars.
RUTA
( Snādz rūku. ) Ruta. Drusku muoksliņeica. Maņ pi Veronikys beja sarunuots… ( Verās pulkstenī.) Ak!… (Nūsapyuš.)
EDGARS
Nūkavējāt? Veronikys kundze dīzgon ilgi gaidēja.
RUTA
(Ar pulksteni pi auss.) Laikam stundiņīks beja apsastuojīs. Tovu naražu! Ar taidom pyuļem Veroniku pīlaužu… Žāluma gols!
EDGARS
Par kū izmysums, ja dreikst zynuot?
RUTA
(Šaubeidamuos.) Redzit, Veronika… Navaru stuostēt. Jei nagryb, ka tū slavi izplota.
EDGARS
Ceru, nav nikas pretvalstisks?
RUTA
Sorgi, Dīveņ!… Dziļi personeigs. I kuram to slyktums, ka Veronika pazeilej noukūtni? Redz, izpļuopuoju…
EDGARS
Oho, muna saimiņeica kartys līk?!…
RUTA
Nā, rūkā verās. Aptykys Lidai kai gruomotā nūlasēja par kuozom ir bierneņi. ( Ar nūpyutu.) Kotrai vīntuļai sirdei gribīs taidys laimes.
EDGARS
Jivs tok na par sevi tagad runojot?!… Myužam naticeišu, ka tik pīviļceigai sīvitei problēma atrast sev ūtru pusi.
RUTA
Dīmžāl. A gadeņi skrīn… Pīdūdit, sarunuoju daudz līka. ( Grīžās īt prūjom.)
EDGARS
Pagaidit, Ruta!… Īspiejams varu paleidzēt. Vactāvs pīprota rūkys laseišonys muokslu i drusku īruodēja. Nataisu nu sevis ļelu pareģūni, bet… Zynoms, dreikstot napīkrist.
RUTA
Kaida runa?!
EDGARS
Nuocit te, pi gaismys. Sēditēs, nūsamīrinojit… (Tāloj koncentreišonūs, verūtīs RUTYS plaukstā.) Cik bogota gareiguo pasaule! Plašs redzeslūks, daudz skaistu sapņu, vīgli īvainuojama dvēsele…
RUTA
Uz mota!
EDGARS
Poguotnē bejušas napeļneitas cīšonas.
RUTA
Marija muote!… Natycami! Kai nu gruomotys…
EDAGRS
Salīcit plauksti… Uz munu pusi. Aha, nu dalnys līnejom veidojas būrti. Redzot?
RUTA
N… Kur?
EDGARS
(It kai laseitu.) Līkās, veirīša vuords… V…L… A… D…I… Vladi…
RUTA
( Sasatryukst.) Vladimirs? Pesockīnis dāls, tys pleika Volodzjka?! Jau pārņ sytās kluot, bet…
EDGARS
Kuš!… Vladi… A tuoļuok ir… (Grūza plauksti.) S… L… A… Vladislavs! Tok radzot poša, kur īraksteits nuokamuo veira vuords.
RUTA
(Nasaverās.) Vladislavs… Autoservisa Ladzjuks?… Nā, nā!
EDGARS
Dzāruojs?
RUTA
Mutē najem. Bet redz tikai Stupāna Ligitu. A nu juos puses – ni mozuokuos intereses.
EDGARS
Pareizi. Valdislavu liktiņs cytai rūceņī īrakstējis. Vīn piec īspiejis dreižuok jam tū juolīk saprast.
RUTA
Kai?
EDGARS
Nu, īsuokumā izruodit interesi par tū, kas Ladzjukam vysvairuok pateik.
RUTA
Mašynys – tū vyss pogosts zyna. Motori, karburatori, akumulatori… Lai Dīva rūkā! Maņ tymsa biļde.
EDGARS
Bet pasaklauseit to var, ka cilvāks par motorym runoj.
RUTA
(Dūmeigi.) Klauseitīs as prūtu. (Pietej sovu plaukstu.) A Ladzjuka vuords pateišam te ir?
EDGARS
Varu apsavainotīs, zynit…
RUTA
Oi, pīdūdit, lyudzu! Ļels paļdis! Taids nagaideits pagrīzīņs…
EDGARS
A kū mēs varam pret likteni, Ruta? Tikai paklauseit i doncuot piec likteņa muzykys.
RUTA
Svāti vuordi. Nudi, svāti!
****
STUPĀNU muoja. LIGITA ryndoj uz paplātis traukus puornešonai. Aiz durovom trūksnis. Īnuok JURIS un EDGARS.
JURIS
(EDGARAM.) Tai mēs te dzeivojam. Saimiņeicu jau satyki. Īpazeistīs ar munu meitu.
EDGARS
(Snādz rūku. ) Edgars Rimša. ( Ar nūzeimi.) Ļūti pateikami. Ļūti.
LIGITA
( Gondreiž nūmat paplāti, trauki nūdžinkst. Knapi pīsaskar EDGARA rūkai. Acīs nasaskotuos.) Ligita.
Uorpusē kaut kas kreit ar trūksni.
JURIS
(Sasatryukst.) Kas otkon?!
JURIS izskrīn uorā.
EDGARS
Redzi, Ligit, kai vyss pasagrīžās… Struoduosim vīnā pogostā.
LIGITA
K-kas… kas to maņ? Meļim i bezgūžim taipat kurnavīn jūostruodoj.
EDGARS
Apvainuojumi navītā. Bet laižu gar ausīm. Ligit, nasaspītejīs, lyudzu! Dūd maņ īspieju paskaidruot tū muļķeigū storpgadiejumu.
LIGITA
Nasaprotu, kū Rimšis kungs grib saceit.
EDGARS
Lyudzu!… Atrysynuosim tū nalaimeigū puorprotumu, Ligit, cytaidi as jau gaļeigi…
LIGITA
(Puortrauc.) Kod izruodeisit pogostam sovu skaistū sīveņu, Rimšis kungs?
EDGARS
Nu jau par troku! Jūks beja naveikls, pīkreitu, bet vīnolga…
Atsagrīž JURIS. LIGITA nūlīk traukus molā.
JURIS
Dzieržu, jivsim ir par kū runuot. Pi golda varēsim turpynuot kūpā. Lyudzu, Edgar, vakariņuos! Saimiņeicai vyss gotovs. (LIGITA īskrīn sovā ustobā.) Tev drukuotu īlyugumu syuteit, Ligit?
LIGITA izīt nu ustobys – mugorā uora drēbes.
LIGITA
Aizmiersu bibliotēkā signalizāceju pīslēgt.
LIGITA prūjom.
JURIS
( Juzdamīs naveikli.) Ar tuom sīvītem… Laikim golva grīžās.
PRĪKŠKARS
- CIELĪŅS
VERONIKYS muoja. Vokors.
VERONIKA un EDGARS. Dzer tēju. Runuojušīs jau kaidu laiku.
VERONIKA
Pi sevis dūmuoju, ka bez nūpītna īmesļa cylvāks lobu dorbu pilsātā napamat. Stupāns tok arī tevi izvaicuoja, kas mudynuoja pīsateikt myusu pogostā?
EDGARS
Nabeja juomaloj. Kaimiņu pogostā pateišam dzeivoj muna babeņa. Ģimenē sprīdem, ka dereitu kaidam apsamest juos tyvumā. Stupāna sludynuojums nuoce eistā laikā.
VERONIKA
Babeņa… Nu, nu.
EDGARS
Prūtams, Ligita ir golvonīs īmeslis, Veronik. Pošam breinums, ka tys isaruodīs tik svareigi…Jā, Ligita maņ cīši daudz nūzeimoj.
VERONIKA
Tai piekšņi?
EDGARS
Laikam jau nā. Vyspuor asom pazeistami… (Riekinoj golvā.) Seņ. Augstškolys godūs doncuojam vīnā deju kolektīvā. Ligita jau tūlaik… Nu, patyka jei maņ!
VERONIKA
Damīdzi pi vestes?… ( Smejas.)
EDGARS
Leidz tam natyku. Piec studijom dorba godi, dzeivē sova vīta juomeklej… Paguojušajā zīmā otkon sasakrējāmies Reigā uz īlys. Gondreiž napazynu – smuka, sīvišķeiga, acīs gunteņis sprēgoj…
VERONIKA
I vīna īlēca tev ozūtī.
EDGARS
Nui. Ligitai beja kursi. Tuo mieņeša pītyka, lai mēs obi saprostu, ka nadreikstam šķiertīs. Atlyka vīn sapazeitīs ar vacuokīm, saguoduot gradzynus … (Smogi nūsapyuš.) I tod gadējās najaukīs puorprotums.
VERONIKA
Pirmeit sacieji – fotografeja vaiņega.
EDGARS
Patīseibā muna muoseica. Kurzemis pusē voda dramatiskū kolektīvu. Aizbrauču sveikt dzimšonys dīnā i truopējūs juos teātra pirmizruodes reizē. Muoseca kai kryta maņ ap koklu!…
VERONIKA
Nu, nu?…
EDGARS
Suokumā nasaprotu, kuopeic jei sumynuodoa atkuortoj: Edgareņ, tu muns gluobejs! Izrauodīs, tys puiss, kuram uz skotuves juospieļej bryuguonu, – a izruode par kuozom! – kuoji salauzs.
VERONIKA
I tevi pīrunuoja byut par jauniču, tai?
EDGARS
Kai muoseicai atsacēsi? (Radzams, napateik atcerētīs.) Pīspraude maņ bryugona puči. Paruodēja, nu kurys puses jouīt. Runuot gondreiž navajadzēja. Taids bucā audzynuots personāžs.
VERONIKA
A bryute?
EDGARS
Treju bārnu muote. Jei tymā pošā vokorā salyka internetā fotografejis, kur mēs obi kai jaunīs puors. Ar attīceigim parokstim. „Beidzūt pi veira tyku,” „Laimeigi preciejušīs,” „Kuozu šampānīts”… Taidā gorā. Jūka piec.
VERONIKA
Kas tev līdze pabreidynuot Ligitu, lai napuorprūt?
EDGARS
Pats nazynuoju, ka taidys biļdis izplateitys. Kod apsagivūs, Ligita vairs negribēja ar maņi runuot. Vysi mieginuojumi kai pret sīnu.
VERONIKA
Laikam tuos teātra biļdis isavērās piec eistineibys i cīši sasuopynuoja jai sirsneņi.
EDGARS
Cerieju, ka šudiņ vakariņuos pi Stupāna rasīs izdeveiba vysu paskaidruot. Bet Ligita izdūmuoja īmesļi aizbēgt nu sātys. Kū dareit, Veronik?
VERONIKA
Soki, runuot atsasokuos?… Juomeklej kaids naparostuoks pīguojīņs. Vīns maņ īnuoce pruotā. Tikai nazynu, vai pīkrissi…
EDGARS
Vysam ar mīru, Veronik!.
********
STUPĀNU mujouos. VANDU apcīmuojuse OLGA.
OLGA
( Dūdama vairuokus saiņešus.) Itū dziļi ladusskapī nabuoz – cīši gords žuoviejums. Šūreit atvede. Capumeņi, jauns sīrs, stypri jau ļiļēja…
VANDA
Tu, Oļa, kai vīnmār ar pylnu kliepi… Paļdis, navajadzēja. Tei ļeluokuo duovona, ka varom parunuot. Siestīs, kofeja nupat uzlīta.
OLGA
( Apsasāstās.) Naviļksim garumā. Stuosti, mīluo, kai tev lykuos pylnuo komplekta džentlmeņs i kuram jiusu saimē pīder lobuo ideja aicynuot jū vakariņuos?
VANDA
Stupānam, prūtams. Byus tev juopīkreit – Rimša pateikams cylvāks. Vīneigi… Zyni, taids kai izklaideigs. Klausās ir runoj leidza, bet acīs cyta pasaule.
OLGA
Saprūtams! Sveša vīta. Drusku uztraukums. Varbyut Ligitys sabīdreibā gribējās isavērtīs gudruokam. ( VANDA mat ar rūku. ) Dūmoj, nā?
VANDA
Ka Ligita ar myusim byutu kūpā siedējuse!…
OLGA
Nabeja sātā?!
VANDA
Īdeva gostam rūku, mož treis vuordus puormeja, pagiva mieteļi i tik vīn redziejām… It kai ar bibliotēkys signalizāceju kauč kas atsagadiejīs. Bet natycu.
OLGA
Nu, padūmoj!
VANDA
Šūreit soku: „Kū svešs cylvāks par myusu ģimeni piec tovom kaprizom lai dūmoj, Ligit?” „Maņ naryup kotra pasaules guojieja vīdūklis,” jei atcierta. Piļneigi vuordu tryukst!
OLGA
Oi,Rimšam nūteikti palyka slykts īspaids. ( Pamona VANDYS iermeigū kompozīceji, kura īstumta cytā koktā.) Lai Dīvs stuov kluot, Vandzeit?!…
VANDA
Kas irā? (OLGYS skatīņam sekojūt.) Ā… Taisneiba, paskūpa sanuoce tei myusu feņ-šuja mīlesteibys pīradynuošonys zona.
OLGA
Kas tī blokus aiz sīnys?
VANDA
Poša zyni – tualete.
OLGA
I tu vēl breinojīs, ka Ligitai nabeja interesis par Edgaru… (VANDA nasaprūt.) Iudīņs tualetē tok vysu nūskoloj. (Verās uzmaneiguok.) Tei vyspuor nav pareizuo vīta!
VANDA
Beju nūlykuse piec kompasa taišņi pretim, a Juram napatyka. Nariskieju par feņ-šuju stuosteit.
OLGA
(Pīsaceļ, puorvītoj kompozīceji.) Nu, vysmoz, kamēr Jura nav sātā…
VANDA
( Pīsabīdrojūtīs puorvītuošanai.) Dūmoj, feņ-šuji dreikst tai stumdeit?
OLGA
Nazynu. Cereisim.
Zvona VANDYS telefons. Jei atsasauc.
VANDA
Klausūs! Loba dīna, Geņeit! Soki, maņ juoatsasāst?… (Smejas. Apsasāst.) Tagad nanūkrisšu. (Klausās.) Tu, Ģeņa, jūkoj?! Na… Navar byut, nā… Ak, poša stuostēja šūreit? Dīveņ, apsažālojīs!… Laikam pasauļa gols. Aha… (Sarunu pabeidz cīši apjukuse.)
OLGA
Kas nūticis?
VANDA
Posta Ģeņa zvanieja. Tu siestīs, Oļa… Taida ziņa nudī guož gar zemi.
OLGA
(Smīdamuos.) Prezidents pa pogosta centru staigoj?
VANDA
Veronika… (Uzreiz naspēj izrunuot.) Veronika īs pi veira.
OLGA
Tod nu breinums!…Myusu laikūs vēļ vacuoki ļaudis saīt kūpā.
VANDA
Jei … jei precēsīs ar… Ar Edgaru Rimšu.
OLGA
(Atkreit sādus.) Kū?! (Suoc smītīs.) Kur Ģeņa itū anekdotu dzierdēja?
VANDA
Veronika postā pierka žurnālu ar kuozu kleitu mūdem i ļīļējās.
OLGA
Dīvs, tovs lobums!… Nā, varbyut pajūkuoja. Lai vysi smejās par Ģeņis lātticeibu. Maņ ruodīs, Veronikys jaunuokīs dāls vacuoks par Edgaru.
Pi durovom zvona.
OLGA
Siedi, attaiseišu.
OLGA izīt i atsagrīžās kūpā ar VERONIKU. Tei sasaģērbuse jaunīšu mūdē, prīceiga.
VERONIKA
Loba dīna, Vaņdzeit! Kai tovi kauleņi?
VANDA
Paļdis. Dreiži jau doncuošu.
VERONIKA
Riktejīs, byus īmesļis. (Smejās kai jauna meita.) Radzu, jau zynot. Posta Ģeņai kū navīn stuosteit ir tys pats kai radejis jaunumūs palaist. Tikai viests par munom preceibom nu Ģeņis izaplota vēļ dreižuok.
OLGA
Tu drūši vīn pasasmiejīs, Veronik…
VERONIKA
Munūs godūs, Oļeit, ar īšonu pi veira najūkoj. (Izvalk pabīzu žurnālu.) Jivs obejis taidys gudrys buobys – paļeidzēsit maņ izavēlētīs pīmāruotu kleitu kuozom.
VANDA
A jauničs… Hm, leigovainis zyna, ka taisīs ar jū precētīs?
VERONIKA
(Apsavainoj.) Napaļīc jūceiga! Nu Edgara puses asmu pīnuoceigi uzrunuota. Par kū breinums?
OLGA
Jemūt varā, ka jivs ar Edgaru asot pazeistami napylnu nedeļi…
VERONIKA
(Puortrauc.) Cylvāku patīsajā tyveibā laikam nav nūzeimes.
VANDA
Tyveibā?! Veronik…
VERONIKA
As par dvēseļu tyveibu runuoju. Tymā, kuru tu dūmoj, mēs īvārojam visļeluokū tykumeibu.
OLGA
Prūtams, tovūs godūs, Veronik, tykumeiba pyrmījā vītā. Pasauks tevi Svātīs Pīters pi sevis, kū tu jam saceisi? Tovūs godūs vyspuor… (Mat ar rūku.)
VERONIKA
Ļīc svātu mīru munim godim, Oļa. Kamēr svīsts mūtē kust i ryugušu pīnu spieju sakūdeit, asmu dzeiva sīvīte. Paļdis Dīvam, vyss sovā vītā! (Grūzās. Tod – pi žurnāla.) Navaru saprast, kū ģierbt lauleibu dīnā. ( VANDAI.) Mož, sašyut itaidu bikšu kostīmu?… Voi tūmār kleitu? Maņ tok nu sovom kuojom nav juosakaunejuos.
VANDA
Bārni zyna, ka tu… ka tev atsagrīzuse septeituo jauneiba?
VERONIKA
Kas to bārnim? Prīks, ka muotei dzeive kuorteibā.
OLGA
Kaida kuorteiba, Veronik?! Edgars i tu… (Mat ai rūku.) Mozdāls ar babeņi!
VERONIKA
Ļauteņi meilī!… Ka dāds jau pi groba molys laulojās ar jauniņku, nivīns nasabreinoj. A pīteik nūbrīdušai sīvītei pajemt drusku svaiguoku veiru, tivleņ šausmys. Par laimi, mūde mainās. Nav tuoļi juomekļej – Krīvejis dzīduotuoja Pugačova i tys… (Pīmiersuse.) Kai nu beja?… Maksims! Smuks puors tok.
VANDA
Nu jau tu, Veronik, škārsom runoj…
OLGA
Atroduse saleidzynuojumu!
VERONIKA
I kas? Pavingruošu, aizīšu pi masiera, uzlikšu byudim bīzuoku špakteli, saviļkšu vādaru i nimoz tik slikši naisavēršu. Oi, myusim tok vēļ nav vedēju!… Ka lyugtu, Vaņdzeit, tevi ar Juri?…
VANDA
(Apjukuse.) N… Maņ kuoje… Kur as taida klyba? Klausīs, Veronik… Edgars prīkš tevis puoruok…
VERONIKA
( Puortrauc.) Puorok jauns? Nu, vyspuor veirs kai mašiņa – jauns paļīk jauns. Braukta, prūtams, moksoj lātuok, bet var salyuzt uz ceļa. Pi izdeveibys lobuok jemt jaunu.
OLGA
Smedziņi tierpst klausūtīs…
VANDA
Veronik, pīdūd … Tev golvā… (Bīži izmontuots žests.) Nav kas navīņ sasagrīzīs?
VERONIKA
(Palīk dziļi nūpītna.) Gūdeigi sokūt, ar laualeibom izpaleidzu Edgaram. Nabogam cīši smogs pourdzeivojums – mīļuotuo sīvīte pieški atsacējuse. Jis maņ atsazyna, ka dzeivuot nasagribīs. Tai vuords pa vuordam i sarunuojam. Vysmoz puišam byus, kas juo dasaverās.
OLGA
Byutu kauniejusēs izmontuot cylvāka nalaimi!…
VANDA
Oi, Veronika… Nu grāka vēļ iztaisa labdareibu.
VERONIKA
(Apsavainoj.) Zynit, kū?… Turieju jiusus par gudruokom buobom!
VERONIKA sasadusmuojusēs aizskrīn.
OLGA
Nu, padūmoj – vēļ apsavainuojās, ka najem par pylnu juos pļukšēšonu.
VANDA
Īspiejams, tymuos palovuos beja arī kaids patīseibys gryuds.
OLGA
Kur tu saredzieji?
VANDA
(Dūmojūt). Ņiu skaidrs, kuopeic vakar Rimša beja sovaids… Mīlesteibys zaudiejums veirīšam cīši suop. Taidūs breižūs cylvāks sper napruoteigus sūļus gluobdamīs.
OLGA
Pi Veronikys suona!… ( Mat ar rūku.)
Aiz durovom vīns grabynojās.
OLGA
Kū tei vacuo vieja slūta vēļ aizmiersa?! (Dūdās atvērt.)
Atnuocis NIKOLAJS.
VANDA
Koļa?!…
NIKOLAJS
(Kuosej.) Khā!… Vasaly! Khā!… Guoju garom… (Grūzuos.) Taidys vot dzelys.
OLGA
( Ar VANDU zeimeigi sasakotūt.) Kaidys?…
NIKOLAJS
Krīvejī otkon peņsejis dabuovēja.
VANDA
Lai cylvākim teik.
NIKOLAJS
A myusu vaļdeiba – pigu!… Maņ baušlaks jau nedeļi. ( Uzsvārti kuosej.) Kaidu miksturu vajadzātu, a muotei zuolem naudys nav. Kauč vysu myužu gūdeigi struoduojuse. Tai var dzeivuot, sokit?
OLGA
Tovu godu puiši, Koļa, muotes mokā nasaverās.
VANDA
(NIKOLAJAM.) Kū gribieji?
NIKOLAJS
Mož, varātu kaidys pīcys eiris… Juosaļečejās. Lai muote bez apguodnīka napalīk.
OLGA
Atsaradīs guoduotuojs!… (Smejās.)
NIKOLAJS
Maņ pi Veronikys sarunuots klāvam jumtu lobuot. Jei ar moksu nasaskūpej. Byus kū atdūt. Ka nav pīcu eiru, gona i četru – pajemšu lātokys zuoleites.
VANDA
( Golvu šyupuodama, meklej maceņu.) Koļa, Koļa… (Skaita naudu. Dūd.) Treis ar pusi.
NIKOLAJS
Paļdis, Vandys kundze! (Taisuos bučot rūku.) Izgluobi dzeiveibu. Pi Veronikys nūpeļneišu i atdūšu.
OLGA
Navar zynuot, voi Veronika tevi aicynuos struoduot, pi jauna veira tykuse. Jaunumus tok dzierdēji?
NIKOLAJS
Tūs vysi zvierbuļi jau apsprīž. Kū lai soka?… As zynoju, ka tai nūtiks. Ot, kai īraudzēju Edgaru – tymā pošā breidī zynuoju: Veronika savuoks!
VANDA
Zynuotuojs atsaradīs…
NIKOLAJS
Ja Veronika sūļiejuse maņ kotru dīnu gluozi svaiņa tacynuotuos dzimteneitis, mož, i as byutu pīkrits izbeigt vacpuiša breiveibu.
VANDA
Rimša jau nu samogonkys dēļ nasaprecuos.
NIKOLAJS
I cyti punkti. Veronikai loba peņseja. Ka jei nūmiers, Rimšam sāta paliks. Truši, div kozys… Šķiuns to vacs. Tikai molkai. Bet sova kapeika byus.
OLGA
(Mat krystu.) Kungs, apsažālojīs!…
VANDA
Ej, Koļa, ļečejīs. Tikai napierc zuoļu Olgys veikalā.
NIKOLAJS
Tu par olu?
VANDA
Apmāram…
NIKOLAJS
A tu esi dūmuojuse, kas nūtiks ar bryuvietuojim, ja puortraukšu olu pierkt? Tī cylvāki dorbu pazaudēs. A jīm ģimenes, āst prosa. Olu pierkdams, jūs bārnim maizi dūdu. I vyspuor – atbolstu vasalu Latvejis ekonomikys nūzari.
VANDA
Mož , tev medaļi pīšķiert?…
NIKOLAJS
Par ļaunu nabyutu.
Klaneidamīs NIKOLAJS aizīt.
OLGA
Aizdūt naudu Koļam tys pats kai īmest gunī. Atpakaļ nadabuosi.
VANDA
Par tū kaidu šaļti myusu sātai mess leikumu. (Pamona VERONIKYS atstuotū žurnālu. ) Bryute kuozu mūdes aizmiersa. (Grūza golvu, īsasmejās.) Laikam nu prīcys…
OLGA
Klausīs, mož, Veronika apdzirdēja Rimšu ar kaidom čapaslu zuolem? Nazkod aiz Tymsuo pūra dzeivuoja taida Domuse. Stuosta, ka muocējuse pībūrt veirus.
VANDA
Domuse seņ kopūs.
OLGA
Tod nasaprūtu. Lai taids veirīts kai Rimša nu loba pruota jemtu Veroniku!… Zemeit, mameit!… Soki Juram, lai vad Edgaru pi pruota. ( Zvona OLGYS telefons. Jei atsasauc.) Jā… Labi, tiuleņ. ( Sarunu beidz, taisās prūmīšonai.) Juoskrīn dorbūs.
VANDA
Ka dzierdeisi kū jaunu, pīzvoni.
Izvoda OLGU. Atsagrīzusēs stumda feņ-šuja kompozīceji.
VANDA
( Pi sevis.) Nūteikti izdūmuots, ka itīm čāmim spāks kū navīņ pīradynuot. Kotrā ziņī na jau mīlesteibu.
VANDA nav dzierdējuse atnuokam LIGITU.
LIGITA
Poša ar sevi sasarunojīs, mam? Pareizi, pruoteigu cylvāku gryuši atrast.
VANDA
( Sasatryukst.) A… Laikam bolsā pruotuoju, kai izpušķuot kultūrys noma zāli Veronikys kuozom.
LIGITA
Veronika īt pi veira?! Patīseibā nav breinums. Dzeivesprīceiga, volūdeiga. Taidys jebkurā vacumā atrūn sev puoru.
VANDA
Kauna jai nav!
LIGITA
Par kū?
VANDA
Bejs sovu godu veirīts, a na Rimša!…
LIGITA
( Puorsteigta.) Ed… K-kaids… kaids Rimša, mam?
VANDA
Tys pats, kuru pogosts tikkū dorbā pījēme. Nataisi plotu ocu!… Tovs tāvs prīcuojēs, ka cīši lobs speciālists. Krystamuote ļīļēja – oi, pylna komplekta džentlmeņs! A izaruodīs… Pat nazynu, kai jū nūsaukt. Ar babu precētīs…
LIGITA
I… I lai! I… Maņ… Lai jis kauč ar… kauč ar pierts slūtu laulojās, lai… (Nervozi kustejūtīs, apguož feņ-šuj kompozīceji.) Itī kramasly Rimšis kuozom beja dūmuoti? ( Histēriski smejas.) Pats lobums Edga… Rimšam. Dyžan smuki.
VANDA
Veronika prosarunuojās, ka… Vuordu sokūt, Rimšu naseņ pamatuse mīļuotuo sīvīte. Puišam ļela suope. Bāduos cylvākim aptymst pruots. Trokys lītis sastruodoj. Cyts leidz pašnuoveibai aizīt.
LIGITA
Navar byut … As tok… Pītiks, mam! ( Radzami satraukta.) Nav par kū cytu runuot? (Pamona VERONIKYS žurnālu. ) Pasavērsim, kas jauns mūdē. O, kuozu drēbis… Cīši glaunys. Piļneigi… nalabi matās. (Nūsvīž žurnālu, taisās prūjom.)
VANDA
Ligit, pagaidi! Pušdīņes tikai juopasylda.
LIGITA
Navajag, mam!
LIGITA aizskrīn.
VANDA
( Vuoc kūpā apguoztū kompozīceji.) Mož Ķīnā tys feņ-šujs i nūder. A pi myusu to tikai kramasly…
******
Ustoba pi VERONIKYS. EDGARS pi datora, blokūs paperi. Nūpītni struodoj. Īnuok VERONIKA. Rūkā ļela krūze tējas i maizes grūzeņš.
VERONIKA
Maņ ruodīs, juotaisa mozs puortraukums. Nupat izcepu peirādzeņus.
EDGARS
Par tū as dūmoju, kas tik labi smaržoj? (Nūgaršoj.) Mm… Kai pi munys babeņis! Koļam taisneiba – tev nu rūkys it vyss: gon peirāgi, gan trikmīņu taiseišona. (Smejas.) Pogostā jau vard kai kotls, nūbāgu ar papeirym uz sātu.
VERONIKA
( Arī smejas.)As labi pastruoduoju. Tagad juogaida atbolss.
EDGARS
Dūmoj, byus?…
VERONIKA
Symts procentu! Ņiu vyss nu tevis atkareigs.
EDGARS
Vēļ tys Vladisavs juodaboj pi molys…
VERONIKA
Par tū nabādoj. Ka īdevi Rutai pareizū pavedīni, jei ap Ladzjuku sateis cītu komuļi. ( Īdama prūjom.) Ja gribēsi vēļ čaju, pasauc.
EDGARS
( Papeirus cyluodams.) Saprotu, paļdis.
VERONIKA aizīt. EDGARS dūmeigs. Pīsaceļ, staigoj.
Pi durovom klusi klauvej.
EDGARS
Jā, lyudzu! (Nivīns naīnuok. EDGARS īt atvērt. Prīceigs un satraukts, īraugūt LIGITU.) O!…
LIGITA
L-loba dīna! (Taipat satraukta.) Lyudzu pīdūšonu, ka bez pīteikuma. Ja gadiejumā trauceju…
EDGARS
O!…
LIGITA
(It kai apsavainojās.) Ja varbyut asmu nalaikā…
EDGARS
( Nanūteiktys kusteibys.) N… nā, nā!
LIGITA
Cik laipni…
EDGARS
Tai gribieju tevi satikt, ka ņiu nu prīcys bolss aizkryta… Poša tok redzi, Ligit! (Mieģinoj apsaukt.) Nuoc tuoļuok.
LIGITA
Nu, nazynu. Mož, tova jaunuo bryute sirdēsīs. (Pamona peirādzeņus.) Molocs Veronika. Kuorteigi boroj nuokomū veiru.
EDGARS
Ligit, klausīs…
LIGITA
Tei, kuru pavysam naseņ apprecieji, zyna par tovim jaunīm plānim? Sprīžūt piec fotografejom internetā, jiusim beja skaistys kozys, i kundze tev pateikama.
EDGARS
Cik reižu var saceit – biļdes nu teātra kuozom. Pīspieļēju izruodē, a pateikamuo kundze jau godu desmit laimīgi salauluota. Ligit… (Grib apskaut.) Maņ beja brīsmeiga sajūta, ka tu piekšņi atsasacējīs ar maņi runuot.
LIGITA
(Izvairās.) Piekšņi!… ( Bolss uz raudom.) Kas nu kuram piekšņi.
EDAGRS
Voi to nā? Mēs ni streidējamies, ni… I – blaukš: vyss cauri! Maņ piļņeigi…
LIGITA
( Puortrauc.) A maņ?!… ( Bolss treis.) Kod daži myusu kūpeigī paziņas suoka vaicuot, kai pateik tovu kuozu biļdes internetā… Dūmuoju, laikam jūkoj. Apsavāruse saprotu, ka… Nivīns – dzierdi! – nivīns vēļ nabeja tai suopynuojis!
EDGARS
Pats tuos fotografejis īraudzieju tikai trešajā dīnā. Ligit… (Otkon gryb apskaut.)
LIGITA
(Izvairās, bet jau na tik osi.) Varēji vysmoz pabreidynuot, ka tev pateik spieļēt teātri. Tagad jau i myusu pogostā. Kaida lūma jaunajā izruodē Veronikai?
EDGARS
Zalta dvēsele! Paleidzēja izdūmuot, kai pīvērst tovu uzmaneibu. (Satver LIGITYS plaukstys.) Tai asmu piec tevis nūsailguojīs, ka…
Ūtrpus durovom kaut kas guožās.
LIGITA
( Atsaraunūt.) Veronika, prūtams, zalta cylvāks, bet nagrybu, lai mani redz. (Skotuos, kur pasaslēpt, navar atrast.)
EDGARS
Še! ( Mat kaidu drēbes gobolu.) Apsasedz i sasaraunīs… ( Gultā voi krāslā.) Tys nabyus ilgi.
LIGITA paklausa.
Aiz durovom vēļ ļeluoks trūksnis. Burtiski īsaguožās NIKOLAJS.
NIKOLAJS
( Na gluži skaidrā.) Vasals šudīņ! (Dūd rūku.)
EDGARS
( Nagrybeigi stīp pretim sovu.) Ir gadiejīs byut vasaluokam…
NIKOLAJS
( Krota pierkstu.) Ot!… As taišņi tai dūmuoju, ka tev arī prosuos pasaļečētīs!
EDGARS
Zyni, Koļa…
NIKOLAJS
(Puotrauc.) Ni vuorda, Edgar! As kai tī eks… eksk… ekst-ra-sen-si. Pasaverūs cylvākam acīs ir maņ skaidrs, kas jam te vuorejuos. ( Ruoda pi golvys.) Ar itū tagad daži ļelu naudu peļnej.
EDGARS
Pamieģinoj.
NIKOLAJS
A!… (Mat ar rūku. ) Koroče, saprūtu, kai tev ap dūšu. Tok na nu lobys dzeives buoz golvu petļī.
EDGARS
Kur, kur?
NIKOLAJS
Naturi maņi par idiotu! (Īrauga peirādzeņus. Vīnu īmat mutē.) Dyžan loba zakuska. Tūmār sausa, zyni, sprīžās koklā. Kaimiņu pogostā vīns pacans ītai aizarejuos. I – myužeigu duseišonu!…
EDGARS
Tu maņi suoc bīdēt, Koļa.
NIKOLAJS
Cytaiž laikam nasaprassi. Tevi apcīmoj draugs. A kur vīsmīleiba? Latgalīšu tykums līk gostu pamīluot ar pošu lobuokū, kas vīn ir sātā.
EDGARS
Lyudzu, peirāgi. Pats tok ļīlieji.
NIKOLAJS
Taids postns cīnasts, zyni. Nūdūd Veronikai prikazu, lai īlej myusim pa gluozei šmakovkys.
EDGARS
Maņ tok nav tīseibu jai pavieļēt.
NIKOLAJS
(Kai saprūtūt.) Jau pyrms kuozom damīguse zam papīža. Par tū taids saskuobis…
EDGARS
Nu tevis, Koļa, nikuo nanūslēpsi.
NIKOLAJS
Jau sacieju: glaz-almaz! Storp myusim runojūt, Veronikai brīsmeigs karahters.
EDGARS
Paga, pa!… Tymā dīnā, kod mēs te īpazynomēs, tu Veroniku slavieji, pi zemes krizdams. Atcerīs, nu? Kod prasieji nu juos, lai īlej rumceņi.
NIKOLAJS
Ā, tūdīn… Tūdīn nabeju vasals. Pats zyni, slyms cylvāks bīži āmūnim runoj. Pogostā vysi zyna, cik Veronika nagodna. I pīdavom taisās symtu godu dzeivuot. Aizkruovuse sinces ar vysaidim grabazim, pirmeit gondreiž nūsasytu.
EDGARS
Maņ ruodīs, nikuo līka tī nav.
NIKOLAJS
Montu Veronika kruoj, a tev skapeiša drēbem nav īruodējuse. ( Virzās uz tū pusi, kur LIGITA sliepjas.) Vyss čupā sagryuzts. (Par apsagu.) Pi sīnys arī naļaun kuort?
EDGARS
(Stuojās prīkšā.) Vīnkuorši nūslinkuoju izpakuot.
NIKOLAJS
Lai as draugam napaleidzeitu! Cik tuo dorba!…
EDGARS
Lobuok atstuosim cytai reizei.
NIKOLAJS
Koļa nav nu tīm, kuri natur vuorda!…
NIKOLAJS gondreiž nūraun LIGITYS apsagu.
EDGARS traucej.
NIKOLAJS apsaguož blokus LIGITAI, bet EDGARS jū strauji uzraun kuojuos.
NIKOLAJS
( Suonu brauceidams.) Voi tys var byut, ka tovys drēbis pa oknom sper?
NIKOLAJS otkon tyvojās slāptuvei, EDGARS kavej.
EDGARS
Pīdūd, Koļa. Muna vaiņa – nateišam īsytu.
Īnuok VERONIKA.
VERONIKA
Kas te klaigoj? Ā, Koļa otkon myusus pagūdinuojs… (Puorspīlēti mīleigi.) Edgareņ, bolūdeit, kai tev garšoja peirāgi?
EDGARS
(Pīspieļējūt.) Breineigi, sauleit!
NIKOLAJS
( Smejās, grūza golvu.) Kai tys var byut?… Precuos ar kačeišim, luoceišim, začeišim i sauļeitem, a šķirās ar veprim, uožim, kozom i rogonom.
EDGARS dūd VERONIKAI zeimi, ka NIKOLAJS juodaboj prūjom.
NIKOLAJS
Paskaidroj maņ, Edgar, kai lauleibys godūs mozī kustūneiši puorsavērš najaukūs lūpūs?
VERONIKA
Nuoc, Koļa – nūlaseišu tev lekceji par zvierim i putynim.
NIKOLAJS
(Nagrybeigi sekojūt.) Maņ suonā dur i golva grīžās. Veseleiba pagolam, a vaļdeibai nūsaspļautīs, ka tauta izmierst.
VERONIKA
( Jau pi rūkyjs jemdama.) Par itū bys atsevišķs prīkšlasiejums.
NIKOLAJS un VERONIKA aizīt. EDGARS steidzās nūjemt LIGITAI apsagu.
LIGITA
Šausmys!… ( Berzej placu.) Kai bluočs uzkryta. Ņiu zylums byus.
EDGARS
Paruodi… ( Apskaun.) Teišom… Šausmys!
LIGITA
Kas?!
EDGARS
Zylumi nu vīnys vītys. Te, te, a te vyspuor… Labi, ka dokters blokūs i gotvs uorsteit.
LIGITA
(Koķetējūt.) Vyspyrms juonūskaidroj, cik tys moksuos.
EDGARS
Nu, veseleibys apryupe myusu vaļstī nav lāta. (Nūbučoj.)
LIGITA
Atlaidi dabuot navar?
EDGARS
Tikai par pylnu cenu! ( Bučoj.)
LIGITA
Kas maņ te suonā durās? (Izvalk nu montu čupys ponnu.) Tova?!
EDGARS
Nūpierku pogosta būdē, dūmuodams, kai mēs pa svātdīņom brūkaškuos cepsim bīzpīna pluociņeišus, kai uz golda smaržuos mads, kai… ( Skaun cīšuok.)
LIGITA
( Atsabreivojūt.) Paga… (Trameigi klausuos.) Maņ līkās, nazkas staigoj.
EDGARS
Pīsliegšu durovys. ( Ceļās.)
LIGITA
Nā, lobuok… Zyni… (Kautrejūtīs.)Tu lobuok atnuoc da myusim vokorā. Vacuoki aizbrauca cīmā, atpakļ byus vālu. Varēsim parunuot mīreigi. Pīkreiti?
EDGARS
Breineigs prīkšlykums. (Otkon apskaudams.) Myusim sasakruojīs cīši daudz runojamuo. Tai mīreigi, ilgi…
*********
Vokors. VERONIKYS sāta. VLADISLAVS remontej lampu. VERONIKA skotuos.
VERONIKA
Zalta rūkys tev, Ladzeit. Piļsātys darbneicā sacēja, ka lampa juomat uorā. A tu sataisēji.
VLADISLAVS
Vēļ kontakti juopuorbauda.
VERONIKA
Tys ilgi?
VLADISLAVS
Sovs laiceņš paīs.
VERONIKA
Tod jau varbyut… (Puordūmoj.) Ladzeit, dieleņ, maņ leidz kaimiņim juonūskrīn. Dreiž byušu atpakaļ. Ja gadiejumā Ruta īsarūnās, lai pagaida.
VLADISLAVS
Kas to maņ? Juos dareišona.
VERONIKA
Par kū taids strups? Jemūt vārā, ka Ruta cīši augstu tevi viertej.
VLADISLAVS
( Samulst.) As tok… Nikaidu dareišonu ar jū nav bejis.
VERONIKA
(Smejās.) Slykta tev atmiņa, puis. Ēd vairuok bīzpīna. Nu?…
VLADISLAVS
( Rausta placus. ) Napīmiņu.
VERONIKA
Šyunomū mašiņi div reizes loboji?
VLADISLAVS
Ā… Tys jau kod beja!
VERONIKA
Redzi, tu napīmiņi, bet Ruta pa šai dīnai tovu prasmi daudzynoj.
VLADISLAVS
( Kautrādamīs.) Nikuo ļela tī nabeja, nīka darbeņš.
VERONIKA
Pa gobolu, dieleņ, lobuok redzams. Bet Ruta vyspuor sirsneiga sīvīte. Kotram atrūn lobu vuordu. A rūkdarbneica!… Breineigys lītys gatavoj. Ot, suoku pļuopuot, a maņi pi sābra gaida…
VERONIKA aizīt. VLADISLAVS dorbojās ar lampu.
Pi durovom klauvej. VLADISLAVS drusku sasatrykst.
Vēļ paklauviejusi, īnuok RUTA.
RUTA
( Mozlīt puorsteigta.) L- lobs vokors!
VLADISLAVS
( Gar lampu jemūtīs.) L-lobs!… Veronika dreiži atīs.
RUTA
Maņ patīseibā pošys nimoz navajag. Tikai atstuošu pasyutiejumu, ka jau tu par muojis pīraugu.
RUTA tyn vaļā atnastū saiņeiti. Atsaraisuos smolka adeita šalle vai lokots – vīns styurs uzkreit VLADISLAVA dorbarīkim, aizačerās.
RUTA
Kaida as šudīņ naveikla!… (Piņķerej vaļā.) Drūši vīn adiejumu samaituoju i tev patraucieju.
VLADISLAVS
Nā, nā… As pats te… Izsvaidēju montys.
RUTA
( Atpiņķiejusi. Skotās.) Par laimi iztykts bez škodis. ( Pīsavērš VLADISLAVA dorbam.) Cik smolki vadeņi!… Kai tu zyni, uz kuru pusi kotrs juolīk?
VLADISLAVS
Nav ļela gudreiba.
RUTA
Zynuotojam vyss ruodīs vīnkuorši. (Smejas.) As naseņ izaguožu kai vacs sātmaļs… Bruoļs paprasēja nūpierkt piļsātā juo mašinai svecis. Veikalā maņ dūd iermeigus strupuleišus – ni svecis izskota, ni degļa guni pīlaist… Jius smejatīs? – soku i nūsvīžu atpakaļ.
VLADISLAVS
(Atraisūtīs.) Syudzeibu gruomotys naprasēji?
RUTA
Gondreiž. Ņiu bruoļs kai anekdotu draugim stuosta. Bet as tok nazyunuoju, ka mašīnu svecis atsašķir nu tuom, kurys uz golda dadzynojam.
VLADISLAVS
Īprīkš nabeji redzējuse?
RUTA
Kur?! Myuso omotnīku studijā ļeluokū tīsu rūkdorbneicys, sīvīšu pasaule. Tehnikys paziniejs munuos acīs gondreiž kai Dīvs. Reigā automašīnu izstuodē as…
VLADISLAVS
( Izbreineits puortrauc.) Beji automašīnu izstuodē?!
RUTA
Nui. Lai gon poša nu motorym i tyltym nikuo nasaprūtu, var tok apbreinuot cylvāku izgudruojumus. Dzierdēju, tu kultūrys nomā myusejīm stuosteišūt par mašīnu jaunumim.
VLADISLAVS
Stupāna kundze īrūsynuoja, bet… Nazynu. Tryukst pīredzes runuot publikys prīkšā.
RUTA
Beidz, vysi tok sovejī. As jau pīsateičūs klausietuojūs.
VLADISLAVS pabeidz remontu. Īslādz lampu.
VLADISLAVS
Kur to saimiņeica kavejās? Dorbu varātu nūdūt.
RUTA
Pi vīna arī munejū. ( Par adiejumu.) Zyni, as tūmār nagaideišu. Šūvokor internetā tierguos papyldu biļetes uz „Laimys muzykantu” koncertu. Varbyut veicās nūpierkt. Cīši gribīs jūs dzierdēt kluotīnē.
VLADISLAVS
Ka nasmuodeji munu sabīdreibys… Vuordu sokūt, ir vīna līka biļete.
RUTA
Eu… Namaloji?!
VLADISLAVS
( Meklej īkškabatā. Izvalk.) Skotīs.
RUTA
( Verās.) I kaidys lobys vītys!… Tu, Ladzjuk, esi… tu esi vīns zalta gobols! ( Bučoj VLADISLAVU uz obim vaigim.) Pēc koncerta nu munys pusis gordys vakariņas!
VLADISLAVS
As tok… Biļete naīs zudumā…
RUTA
Par tū tev sirds lai mīreiga. (Koķetējūt. ) Nikaidu zaudiejumu, tikai pīnasums. As garanteju. Sveicīņi Veronikai!
RUTA aizskrīn.
VLADISLAVS
( Vaigu aptausteidams, pi sevis.) Redz, kai vyss pasagrīzēs… Veronikai taisneiba – cīši sirsneiga sīvīte. Breineigys lītys… Kur maņ agruok beja acis?…
*******
STUPĀNU sāta. Vāls. JURIS ar VANDU atsagrīžās muojuos. JURIS kaut kū apguož.
VANDA
Uzmaneiguok! Īt kai luocs… Ligitu pamūdynuosi.
JURIS
Maņ līkās, jei vēļ naguļ. Lūgā beja gaismeņa.
VANDA
Tu soki?… Varbyut īmyguse pi aizdagtys svecis.
JURIS
Ligita nav mozs bārns, lai nauzamaneitūs ar guni.
VANDA
Vysaiž goduos. Daudzi pažāri tai suocās.
JURIS
Taisneiba. Lobuok puorsalīcynuotīs. (Dūdās uz LIGITYS durovu pusi.)
VANDA
Tikai nasalauzīs ar trūksni. Dziļi aizmygušam kreitamū var pībīdeit.
JURIS kluseņom pīgrabynoj durovom. Lānom ver vaļā.
Durovys piekšņi atspruogst, gondreiž nūguožūt JURI. LIGITA aizastuojās prīkšā spraugai. Pavierši uzmasts halāteņš.Moti izspūruši, uzsvārti žuovuojās.
LIGITA
Ā… Jius nu cīma? Cik pulkstens?
JURIS
Ūtruo stuņde.
LIGITA
( Žuovuodamuos.) Pats mīga dziļums… Tev kuo vajadzēja, tēt?
VANDA
Nu uora izavērās, ka tovā lūgā sveces gaisma.
LIGITA
As ar spičkom seņ vairs nasaspieļejūs. (Žuovuodamuos.) Mīgs lauž nūst… Ar lobu nakti! (Aiztaisa durovys.)
JURIS
( Vandai.) Apsamīrynuojīs?
VANDA
( Dūmeigi.) Tev nauzkryta, ka Lgitai cīši sorkoni vaigi?
JURIS
Kū tu grybi – nu mīga pīcēļām.
VANDA
Mož, slyma?…
JURIS
Dzierdēji syudzeibys? Nā? To beigsim debates. (Žuovojās.) Pādejīs laiks kryst mygā. Reit daudz dorba.
VANDA
Klausīs, veirs – lai cik dorba, tu pirmuom kuortom ar sovu jaunū speciālistu parunoj.
JURIS
Mhm…
VANDA
Grāks nūsavērt, kai Rimša dora muļķeibys. Kur puišam pruots – Veroniku precēt?!
JURIS
A Veronikai kur?
VANDA
Paprosi jai.
JURIS
As?!
VANDA
Varbyut pazeisti cytu Stupānu, kurs īrunuoja Rimšam dzeivūkli pi trokuos buobys?
JURIS
Voi maņ beja pruotā, ka… (Mat ar rūku.) Gona! Likšūs uz auss.
JURIS aizīt. VANDA sekoj.
Pēc breiteņa pīsardzeigi verās LIGITYS ustobys durovys. LIGITA pabuož golvu, skotuos. Dūd kaidam zeimi.
Ar kūrpēm rūkuos uz pierkstu golym izlaipoj EDGARS.
LIGITA
Ceļš breivs.
EDGARS
(Apskaunūt.) Nasagribīs īt prūjom…
LIGITA
Ej, lyudzu… Kamēr tāvam nav uznuokuse jauna mūdreibys lēkme. Pavysam moz tryuka, lai pīķertu…
EDGARS
Mož, vajadzēja ļautīs? Mēs byutu krytuši ceļūs, palyuguši vacuokīm svieteibu… Atlyktu vīņ saskaņuot kuozu datumu.
LIGITA
( Pīsakļaudomuos.) Tū nu poša reita… Tagad ej. Tok mozlīt juopaguļ.
EDGARS
Dūmoj, vareišu aizmigt?…
Maiga atsavadeišonās.
*****
Reits STUPĀNU sātā. Dzievojamajā ustobā JURIS – vīna rūkā kofejis krūze, ūtrā telefons.
VANDA kuortoj telpu.
JURIS
( Pa telefonu.) Taidus leigumus slēgt naasmu pylnvaruots. Grīzitēs nūvoda dūmē. Kū to as varu īteikt? Ja byus lāmums… Prūtams! Kotrā laikā. Vysu lobu! (Beidz sarunu. VANDAI.) Ligitai breivdīna, ka nasaceļās brūkaškuos?
VANDA
Vakar tok sacieju – izaskotuos slyma. Juopasaverās, kas nūteik.
VANDA īt uz LIGITYS ustobys pusi. Tymā breidī pi durovom uzstuojeigi klauvej. Obi STUPĀNI sasaskotuos naizpratnē.
Bez aicynuojuma īnuok EDGARS – svineigi ģērbīs, rūkā zīdu pušķis.
EDGARS
Lobs reits!
JURIS
Hm… (Uz VANDU vērdamīs.) As byutu pīmierss kaidus svātkus pogstā? (VANDA rausta placus.)
EDGARS
(Dūd VANDAI pučes.) Par pogostu nazynu, bet ceru, ka te byus īmesļis mozym svātki. Lyudzu, Stupāna kundze!
VANDA
Nav ni dzimšonys, ni vuorda dīna…
EDGARS
Kai navīn tok juopīlabynoj leigovys māmeņa.
VANDA
Nasaprotu?… Par kū tagad runojom?
EDGARS
Nu… As ceru, ka byusit muna sīvys muote.
VANDA
(Nūsabeistās.) Vai, Dīveņ!… J-jur… Kū ītaidūs gadiejumūs dora?
JURIS
Tev, puis, hmm… Varbyut uorstu pasaukt?
VANDA
Navaicoj, zvoni! Pats redzi – jauc mani ar Veronikys muoti, nabašņeicu…
EDGARS
( Samulst.) Pīdūdīt, laikam juosuoc nu cytys puses. Līta ir taida, ka es… ka maņ… Vuordu sokūt…
JURIS
( Telefonu jemdams.)Mīreigi, Edgar, nauzatraucīs… Īdūrs kaidu spriceiti, tabletis padzersi…
EDGARS
Šūreit vīnu jau īmešu mutē nu dzeivūkļa saimiņeicys kruojuma, Stupāna kungs. Prūtams, ka uzatraucūs. Taids svareigs mirklis.
Nu sovys ustobys naīvāruota iznuok LIGITA.
VANDA
Oi!… Pīdevom Veronikys zuoļu apsadzērīs… Zvoni tok uorstam, Jur!
JURIS
Ar gora sliminīkim vajag pa lobam. Vyss nūsakuortuosīs, Edgar…
EDGARS
Ka jau tai sokot, hmm… (Sasaslīnās, svineigā bolsā.) Stupāna kungs, Vandys kundze! Asmu isaradīs lyugt jyusu meitys rūku. Juos pīkrišona jau maņ ir. Tagad mēs abi gaidom vacuokus lāmumu.
LIGITA nuok i apsastuojās blokūs EDGARAM.
VANDA
(Apjukumā.) Nā, tys… tys… Kai tys var byut?! Laikam as guļu ir mūrgoju…
LIGITA
Mam, naklaigoj. Te vysi pi pylnys saprašonys. Mes ar Edgaru grybom precētīs.
JURIS
Jo – mojo!… Pogosts tok runoj, ka Edgaram ar Veroniku kuozys…
LIGITA
(Smejūtīs.) Nu, bez Veronikys myusu kuozuos naiztiksim. Jai dyžan gordi peirāgi i kotletes pasadūd. Gribējām aicynuot par gūdeibu saimiņeicu. Ka tu, mam, i tāvs pīkreitot…
VANDA
Ligit, biereneņ meilū!… Tok pavysam napazeisti ituo cylvāka, Jēzus muote!
EDGARS
Myusu mīlesteibys stuostam vajadzeigs garuoks laiks. Bet par pazeišonuos ilgumu runojūt, Vandys kundze… Cik zynu, ar sovu lauluotū draugu sasatykot draugu vīseibuos i jau piec nedeļis nūlēmēt palikt kūpā. Nikuo najaucu?
VANDA
( Sasakautrejās. ) Ai, nu… Jur, soki kū navīņ!
JURIS
Taisneiba. (Sapņaini.) Myusim tei līta dreiži guoja. Nav īmesļa nūžāluot.
LIGITA
Tēt, mam!… Beidzit runuot aplynkim. Edgars gaida atbiļdi.
JURIS
Hmm… Nu munys pusis… Kaidi var byut ībyldumi? (VANDAI.) Vuords tev.
VANDA
As gribātu dzierdēt tū garū mīlesteibys stuostu, bet laika gona. Piec senču tykuma šudīņ juotaisa aizdzereibu vakariņis. Pasauksim krystamuotes ģimeni…
EDGARS
Veronika izceps peirādzeņus.
LIGITA
(EDGARAM.) Nu kaimiņu pogosta atvessi sovu babeņi.
JURIS
Vajag pīraksteit, kū kotrs dora. Lai nasaīt putra. Ejom!
Dūdās prūjom. Puorejī sekoj. Pa ceļam JURIS gondreiž apguož feņ-šuja veidojumu.
JURIS
(Namīrā.) Vanda!… Cik var saceit, ka itys čāms pa kuojom maisās? Nūvuoc tok vīnu reizi!
Vysi aizīt. VANDA sakuortoj feņ- šuj veidojumu.
VANDA
( Pi sevis. ) Varbyut i čāms, bet kaut kas itamā ir. Nu tukša gaisa jau tys ķīnīšu padūms nav radīs.
Pi durovom grabynojās. Pīsardzeigi īnuok NIKOLAJS.
NIKOLAJS
Lobs reits, Vandys kundze. (Kuosej.) Tai redz nūteik…
VANDA
Kas otkon?
NIKOLAJS
Kuoss napuorīt. Laikam dylūņs. Zuoleišom vajadzātu…
VANDA
Tu suoc āst nu rūkys, Koļa!… Cytā reizē dabuotu nu manis ar grūžym pa mugoru. Bet šudīņ… (Meklej naudu.) Šūdīņ grāku atlaidys. Īpašs gadiejums.
NIKOLAJS
Stupānu ceļs par ministru?
VANDA
Navuorsti plotu muti, muogu apsaļdeisi. Ligita īt pi veira!
NIKOLAJS
Znūts vītejīs?
VANDA
Ka jau Edgars Rimša pogostam struodoj, to laikam sovejīs.
NIKOLAJS
Edgars?! ( Dūmoj.) Ot as uz reizes dūmuoju, ka itai vyss beigsīs. Kai īraudzēju Edgaru, tai maņ beja skaidrs – nivīns cyts Ligitai tik labi naderēs kai muns draugs Rymša.


text:
Eura
Eura (latvīšu: eiro, eira; anglīšu: euro; krīvu: eBpo) irā Europys Savīneibys kūpeiguo naudys vīnine, kura aizvoduota i lītojama eurys zonā (2015 g. janvara mien. — 19 ES vaļsteibuos) i kuru atīsmē planavojams lītuot kai atsaskaitīņu leidziekli vysuos ES vaļsteibuos.
Valutys zeime: €
Vydtautyskais valutys kods: EUR
Vērte:
- 1 eura (EUR) = apmāram 0,702804 latu (LVL);
- 1 lats (LVL) = apmāram 1,422872 euru (EUR)
Eura aizvoduota kai atsaskaitīņu leidzieklis 1999 godā, atmejūt ekeju (ECU, European Currency Unit) pa kursam 1:1. Kai fiziska nauda eurys apgrūzā palaistys 2002 godā. 2006 gods beiguos apgrūzā beja jau 610 milijardi euru, i juos beja vīneiguo valuta vaira kai 317 milijonim europīšu.
Euru volda Vuocejis mīstā Frankfurtā pi Maina asūšais Europys centralais banks (ECB), kurs pīstuov vysu ES dalinīkvaļsteibu centralūs bankus. ECB vīneigais tur tīseibu nūstateit ES monetariskū politiku, jis dasaver euru banknotu druku, euru monetu kaļšonu, taipoš euru plateišonu i lītuošonu vysuos eurys zonys vaļsteibuos.


text:
Pīktdiņ, 30. septembrī 16.00 Rēzeknis Centralajā bibliotekā (3. stuovā) nūtiks gruomotys “Pyura skreine” prezentaceja i literatu kūpys “Latgales ūdensroze” dalinīku skaitejumi, informej bibliotekys direktoris vītneica Ruta Suseja.
Gruomota “Pyura skreine” ir jau ūtrais literatu kūpys “Latgales ūdensroze” kūpkruojums. Pyrmais kūpkruojums ar nūsaukumu “Rositten” izguoja 2015. godā, i tys beja veļteits Rēzeknis piļsātys 730 godu jubilejam.
Kūpkruojumā “Pyura skreine” apkūpuoti literatu kūpys “Latgales ūdensroze” vīnpadsmit dalinīku dzejis i prozys dorbi latgalīšu volūdā. Ituo kruojuma autori: Līveja Liepdruviete, Imants Gailis, Maruta Avramčenko, Betija Berga, Aija Zuja, Elvira Pinka, Daiņs Krievāns, Kristīne Belinska, Arvīds Gļauda, Baiba Kauliņa i Iveta Dimzule. Gruomotys sastateituoja ir Aija Zuja, maketu veiduojuse Solveiga Sarkane i vuoka dizainu – Igors Madžulis. Kruojuma izdūšonu atbaļstejuse bīdreiba “LR”.
Literatu kūpai ”Latgales ūdensroze” oktobrī byus div godi. Tei apvīnoj Rēzeknē, Rēzeknis, Viļānu i Cyblys nūvodā dzeivojūšūs literatus. Kūpys sastuovā ir i zynomi dzejnīki, kurī publiciejušīs vysaidūs kūpkruojumūs, izdavuši sovus, i ari literaturā samārā naseņ īguojuši dzejnīki.
Literati sasateik reizi mienesī: skaita sovus jaunuokūs dorbus, runoj par literaturu, izkūp i sleipej rodūšumu ar vysaidu vyngrynuojumu paleidzeibu. Kūpai ir sova himna ar nūsaukumu “Latgolas yudiņsrūze”, vuordu autors ir Imants Gailis, muzykys autors – Elmārs Orlovs. Himna ir īkļauta jaunajā kūpkruojumā “Pyura skreine”, tei tiks atskaņuota gruomotys prezentacejā bibliotekā.


text:
karteņā atrūņ Pūkainuo Ārma ligzdeņu i saskaiti ūlenis! 🙂
šudiņ navarieju izdūmuot, kū lai roksta. par daudz labi guoja teikls, par daudz solts laiks beja, par ilga laika nikuo nadarieju. deļtuo karteņa nu vakardīnys i dzejūļs nu 2008. goda. dasagivu i puorrakstieju vīnu skaudzeiti. a tūs, kurus navarieju pacīst, narakstieju – lai pagaist viesturis mieslīnī. tī jim i vīta. nav kuo vairuot murgus.
.
seikys rūzeitis boltrūceitis
seikom lapeņom, dzeļksneišim, zīdlapeņom
seikim sūleišim atīt iz dzedu i prodzedu sātu
myužeibai augsti slīkšni
kab tik tu napuorkuoptu
seikom steidzeņom
seikom rūceņom
boltrūzeitis atīt iz sātu
kab tik tu napaspātu
atceļt myužeibys vuortu kļamku
mes tože tī guojom
zeme īlyuza, naatsavēre
Daugovā izīt lads
myužeibai augsti slīkšni
kab tik tu napuorkuoptu


text:
Tiuleņ pi durovu klauvēs Pasaulis čempionats hokejā, bet cikom rysynojuos puorbaudis kaitys, cytys hokeja atrakcejis nūteik fanu i atbaļsteituoju zonā. Voi hokeju var komentēt ari latgaliski? Var! I tū breineigi pīruoda Arņs, pīsadolūt konkursā i komentejūt hokeja spēlis fragmentu. Viertej, ka gribi podturi i pasadoli ar cytim. Kas tū zyna – varbyut jam pasaveiks i […]
Lakugā puorskaitieju, ka 19. martā 19:00 stuņdēs Reigā, Kongresu nomā, nūtiks bīdreibys “LR” reikuots Jezupa dīnys koncerts. Koncertā tiks spālātys tikai latgalīšu dzīsmis i pīsadaleis Bez PVN, Dabasu Durovys, Green Novice, Likteneigais pagrīzīņs iz Vainovu, Laimas Muzykanti, Dzyga, Patina, Patrioti.lg, Latgolys damu pops, Maskačkys spieļmani i cyti… Īeja par zīduojumim. Pastuosti cytim!FacebookEmailPrintLeidzeigī roksti:Vosorys izklaidis – […]
īsoku puorskaiteit šudiņ nu reita najauši atrostū LU Juridiskuos fakultatis doktoranta Juoņa Plepa rokstu par vēļ vīnu Latvejis vaļsts prezidentu – veiskupu Jezupu Rancānu. atzeimeišu, ka roksts beidzās ar Mikeļa Bukša citatu: “Nasaverūt uz tū, ka latgaļi Satversmes Sapuļcē, tai saceit, tyka izpārti, un ka latgaļi pi Latvijas Satversmes pījimšonas atsatureja nu bolsōšanas, taidā veidā […]
Ite var nūsavērt interveju ar bazneickungu Aigaru Bernānu, LgSC bīdru. Nūtykuse ituo goda Sibira ekspedicejis laikā. Pastuosti cytim!FacebookEmailPrintLeidzeigī roksti:Zīmys škola latgalīšim Sibira soltumūsĪspieja pīsasaceit stipendejai!Latgalīšu dīna Breivdobys muzejāSibira dīna KruoslovāLgSC 6 godi


text:
Sajiemem nu LgSC vacbīdra i aktiva dalinīka Ilzeitis Mežneicys viesti i aicynuojumu iz tolku. Ka kaidam sovā sātā dorbi apdareiti, tod itymā nedeļgolā varbyut ir ļuste aizjuot iz Ambeļu pusi! Aicinojam iz tolku-seminaru „SOLMU DĪNYS BUĻBU BLĪNIS” 25.septembrī plkst.12:00 Daugavpils nūvoda Ambeļu pogosta Putānūs visus, kuri interesējas par permakulturu i kartupeļu stateišonys citaidom metodem. Pavasarī […]
Juļa beiguos aicynom Tevi iz Viļānim, kur div dīnu garumā paradzātys gan sportiskys aktivitatis, gon lobu dorbu padareišona! 26.07. LgSC sporta spēlis, atkluošona 15:00 Aicynojom dasasaceit komandom (komandā 5 dalinīki) leidz 25.07. 15:00, piec kuo tod sajimsit apstiprynuojumu i precizuokys nūruodis par sasatikšonuos vītu! Leidza juojam ārts apgierbs sportuošonai, pierts lītys, telts i guļammaiss. *** […]
Vasali! Paļdis vysim, kas vakar vieli vokorā pīsavīnuoja sarunai Skype par LgSC niu i bīdreibys atteisteibu! Kūpā sasalasējem 19 cylvāku. Ka Teve tī nabeja i gribi pīsadaleit, atsyuti maņ sovu Skype niku! Voi ari meklej pats – saprge. Sarunys turpynuojums Skype 16. martā 22:00-23:00. A sarunys turpynuojums kluotīnē – vieļuok pavasarī. Turpynojūt ideju vātru par […]
Vasali! Kūpsapuļce paguojuse i dalykts punkts īprīkšejam godam ar vysim dorbim i nadorbim, veiksmem i nabyušonom, padareitū i atlyktū. Niu laiks jaunam dorba cielīņam. Kab jū īsuoktu, eisi par padareitū i LgSC niu. LgSC niu ir 59 bīdri, nu tim 38 bolstīseigi i vaira voi mozuok pīsadola bīdreibys dzeivē. Iz kūpsapuļci beja īsaroduši 23 bīdri, […]
Trešdīnis vokorā Latgolys prīceigais dorba spāks īsuoce na tikai LgSC driebu lineju (vaira skaiti ite), bet ari suoce Latgolā vuokta čaja lineju. Da itam LgSC pakoj diveju veidu čajus: “Jezupa kumeļa zuole” i “Madalis sviežnuma zuole“, kuri paleidz pret vysaidom kaitem i nabyušonom. Ar itū nateik dūmuots apsarūbežuot, partū niu LgSC izsludynoj čaja receptu i […]
jaunu pīgrīzumu, jaunu modeļu drēbis. jauns dizains, jauns koncepts. driebu linejis “Jezupa spāks” i “Madalis breinums”. pasuokuma aizguodnis ir Sv. Ontons. parkū jis? Sv. Ontons ir krīzis laiku aizguodnis. Sv. Ontons ir lītu atradiejs. Ir juolyudz juo paleidzeiba, ka pagaisynuots dzeivis ceļš voi kaida līta. Ari jaunim cylvākim, kuri navar atrast sovu dzeivis aicynuojumu, sovā […]
INFORMACEJA PRESEI Latgolys jaunīši Lelajā tolkā kūps Dagdu Reigā, 2009. goda 17. aprelī Īsasaistūt Lelajā tolkā, kas 18. aprelī nūteik vysā Latvejā i cytur, bīdreiba „Latgolys Studentu centrs” sadarbeibā ar Dagdys piļsātys dūmi, Dagdys dūmis piļsātsaimisteibu, jaunīšu bīdreibu “Dagne” i Dagdys uzjiemiejim reikoj sakūpšonys tolku Dagdā. Tolkā plānoj pīsadaleit jaunīši: studenti i škoļnīki nu vysys […]
LgSC Reigys birojs ir tics pi oficialys, glaunys šiļteitis jau trepēs. 🙂 Pavasars ir atstuojs pozitivu īspaidu iz visim Tonis birojā satyktajim ļaudim. Vysi ir apjiemeibys piļni dorbuotīs – raksteit projektus, reikuot tolkys i c. atraktivus pasuokumus. Ituos nedelis muzikaluo nūformiejuma favoriti ir Projekts – Kapļi. Reali īkaplej! 😉 Kluot jau apreļs. Ar tū ari […]


text:
Ezs
Ezs, parostais ezs (latiņu: Erinaceus europaeus) - kustūņāduoju (Insectivora) ailis dzeivinīks, pīdarūšs eziņu (Erinaceidae) saimei. Latgolā dzeivoj div ežu škirys - boltys kryuts (reitu) ezs i bryunys kryuts (parostais) ezs. Boltys kryuts ezs irā gona cieškys vysā Latgolā, a bryunys kryuts ezs cīši reši - tik pošūs Latgolys pūstumūs. Bryunys kryuts ezs īraksteits Latvejis Sorkonuos gruomotys 3 kategorejā i Baļtejis jiuru regiona Sorkonajā gruomotā.[1] Dzeivinīki aktivi pakrieslī i naktī. Vysāduoji, tok vysuvaira ād dzeivinīku barūkli - pelis i cytus seikus grauziejus, vardivis, škierzlotus, vysaižys vabalis i kuopurus.
Puslopu ruodeklis
Izavierīņs[pataiseit | labot pirmkodu]
Augums 230-280 mm gars, mugora i suoni nūauguši eisim, tymsim dzanyulim (odotom), iz vādara padzoltoni mateni. Pīaudzs ezs sver 800-1200 g. Dzymdynoj 3-8 plykus ežalānus, kam par puors dīnu uzaug dzanyuli.
Dzeivisvītys[pataiseit | labot pirmkodu]
Eži dzeivoj mežamoluos, kryumuojūs i cylvāka dzeivisvītu tyvumā - suodūs i parkūs. Nameiļoj dzeivuot slapņuos i volgonuos vītuos. Ezs nasabeist cylvāka i labi atguodoj vītys, kur jū dabaroj.
Paplateiba[pataiseit | labot pirmkodu]
Ezs paplateits vysā Europā. Boltys kryuts ezs paplateits nu Centraluos Europys vokorūs da Sibiram (Uralu dīnavydim) reitūs. Dīnavydūs jis dzeivoj da Turcejai, Kaukazam, kazahejai, Izraeļam i Iranam. Pūstumūs jis dzeivoj da Latvejai i Moskvys apgabaļam Krīvejā.
Bryunys kryuts ezs paplateits Latvejis pūstumūs, Igaunejā, Skaņdinavejis dīnavydūs i tyvai jiurom, taipoš vysā Vokoru Europā nu Atlaņtejis okeana da Čekejai i Puolejis, Austrejis vokorim.


text:
Kotrs nu myusim koč reizi ir gribiejs pīdzeivuot kaidu lītu pyrmū reizi. Ka tai ari ir Tevi, tod 26. oktobra vokora šaļts kai reizi radeita itaidai pyrmajai reizei!
18:00 byusi gaideits Tonis birojā Reigā iz kaitys “Latgalīšu Alias” saceņseibom! Pīduovuojumā pasaulī popularuo kaita viņ drupeit latgaliskuokā versejā. Pyrmū reizi!
“Kas juodora” seceiba itaida:
- Izdūmoj, ka gribi pīsadaleit i pīrunoj sovu draugu (saceņseibys pa div cylvākim komandā)
- Vālama dasasaceišona iz e-postu ortgorafeja@gmail.com ar nūruodi “Latgalīšu Alias”. Ka navari atrast puora, bet gribiešona dyžan lela – dasasoki taipat i raudzeisam atrast kompaneju iz vītys! 😉
- 26.oktobrī 18:00 īsarūn Tonis birojā (Antonejis īla 8 – 3/6, Reiga (seikuok kontaktu sadaļā)) i esi gotovs latgalisku vuordu skaidruošonai, zynuošonai, puorlīcynuošonai i eksperimentam!
Lobuokajim spālātuojim, prūtama līta, bolvys!


text:
Piec garys jimšonuos ap serveri i nasaprasšonys, parkū nastruodoj ftp, koč pyrms nedelis struoduoja, sova blonduma genu atzeišonys, laikam Dīnā byus ar vysu klipu.
[youtube=http://www.youtube.com/watch?v=bYEiGK4HPew]
Grybu pasadaleit ar sovu prīcu. Nu latgalīšu muzykys teiruma. Grupai “Bez PVN” (sātyslopa ite) ir izguojs klips dzīsmei “Screen”.
Grupai “Dabasu Durovys” izguojs jauns muzykys skrytuļs “Ļepetņīks” (latgaliski – tauriņs). Jī ar sovu muzykys prīcu byus i spēlēs Upītē, latgalīšu meilys dzīsmu i aiļu festivalā „Upītes Uobeļduorzs” (vaira informacejis ite), jī ir atsasaukuši ari Daugovpiļa studentu aicynuojumam i 25. septembrī byus Reigā, Muzykys akademejis Studentu klubā. Koncerti jau ir bejuši Daugovpilī i Reigā.
A vyspuor maņ ir bais. Maņ ir bais nu ļaužu ļaunuma. Nu ļaunūs ocu, mieļu i pruota. Nu ļaunūs dorbu, vuordu, komentaru i vysu vaira – nu ļaunūs dūmu.
Ceļš iz eļni ir brugeits vysu vaira ar lobim dorbim i vuordim (i tik pa šaļtei ar ļaunim). Leluokuos pasauļa cyuceibys ir saguojušys, grybūt kū nabejs lobu. Tys ir, vīnu lobums ir ūtrūs ļaunums. I tī vīni izlem ūtrūs vītā.
Tok dūmys ir pats stypruokais cylvāka īrūcs. Juos navar byut najaušys.
Kas byutu totalitarī režimi bez totalitarūs sabīdreibu, kas jūs roda i atbolsta – aiz sovys ceņteibys, pīdereibys mekliejumu, bailis dzeivuot švaki voi bailis nūmiert, aiz cereibu dzeivuot lobuok. Kas byutu maniaki voi slapkavnīki bez jūs uperu voi ubogi iz zagli bez tūs, kas jim dūd voi nu kuo var atjimt.
Voi esit īsavāruši, cik pādejā laikā ir daudz ļaunuma publiskajā telpā? Cik vyss ir švaki? Kai teik zogts tovs i muns mīrs. Kai tev i maņ atjem spāku, laiku i sirdsmīru, prīcu par dzeivi.
Kū vaira ļaunūs ziņu, tū augstuoki ziņu devieju reitingi. Nui. Ļaunums pīvalk cylvākus – apsavērt, kai cytim naīt. Dūmuot, nu tuo pošam ītu lobuok.
Kū vaira ļaunūs ziņu, tū cylvāki natic lobajom ziņom. Naredz jūs.
Kū vaira ļaunuma publiskā telpā, tū acīs vaira bolku i skoborgu – vaira naredz pasauļa breinumu, skaistuma, lobuma, dīviškeiguma, ļūbisteibys, atdevis, mīra i prīcys.
Nui, naīt tik labi. Inflaceja, apkuris sezona, mozys olgys i leli nūdūkli.
Tok voi dzeive paliks skaistuoka, vīgluoka, ar pierstu valkūt pa napadareitūs dorbu i naizmoksuotūs naudu sarokstim. Voi dzeive nu tuo pasastīps garuoka, ka šudiņ i šudiņ, i šudiņ vysam pasauļam nūsažāluosi, cik dzeive ir eisa i kai tev naīt.
Kū vaira rokstu par sovu baili, tū vaira nūsabeistu.
Publiskai raksteit ir taipat kai plykai izīt uorā nu pierts – voi nu krist, voi nakrist snīgā. Byus solts, tok byus ari labi.
Dorba kai eļnis. Kū vaira padori, tū jauni kolni otkon gaida. Voi nu namuoku izalaseit prioritatis, voi ari apsajemu par daudz, voi ari taids laiks i taidys praseibys. Līkī atbierst poši, puorejī skrīn pakaļ nazyn kam.
Nav laika dzeivuot. Kur ta vēļ dzeivuot skaisti i byut. Mīrā ar sevi i ar apleicejim.
Pirmeņ es saprotu, ka ir divejis realitatis. Eistuo i tei, kuru es izdūmoju. Vysi napadareitī dorbi ir tamā ūtrejā. Kod pasaveic i es daboju kū nabejs, pīmāram, sarokstu publikaceju voi maņ īdūd naudu, tod tamā realajā pasaulī īsalauž tei narealuo. I tod tam vaira navar nūticēt, tik jūceigi tys ir.
A vyspuor vaira ir tuos narealuos. I ir cīši juosaver, kab jamā napalyktu, naīsadzeivuotu i napadareitūs dorbus napadūmuotu par padareitim.
22. septembrī Baltu vīneibys dīna. Ar latgalīšim? Bez latgalīšu?
Varbyut latgalīšu kulturys, literaturys i volūdys atbaļsteišona i par vierteibu atzeišona ari jau skaituos padareita. Izgleiteibys i zynuotnis ministrejā sataiseituo dorba grupa, kas sprīde i ziņuoja ministru prezidentam, kur i kas vaļstī ir dareits latgalīšu rokstu volūdys saglobuošonai, atteisteišonai i atteisteibai i kas tiks dareits iz prīšku, dorbu jau veikuse.Atskaite nūdūta.
Niu da cytys dorba grupys, kas otkon dūmuos, kas taids varātu byut dareits. Kū taidu pīraksteit atskaitē.
Tik dareišona kai i da ituo – entuziastu i trokūs rūkuos.
Šūvokor piec puors stuņžu braukšu iz Pīterburgu. Tī nūtiks pyrmuo latgalistikys konference, kas veļteita Ontona Skrindys gramatikai, kas izguoja tuolejā 1908. godā, kod latgalīšim otkon beja juosavuica raksteit latgaliski.
Pīterburga pyrms symta godu beja Latgolys i latgalīšu gaismys piļsāta. Kur niu ir latgalīšu gaismys piļsātys?
Gribīs ticēt, ka atbiļde ir jaunajā grupys “Bez PVN” dzīsmis “Screen” klipā. Skrīņ, kur gribi. Laime ir niu i ite. Itepat, kur esi tu i es.
Sūpluok. Blokus. Ite. Niu. Ar tevi.


text:
Vakar puorskaitieju diskuseju par latgalīšim, kur figurej ari muns vuords. Paļdis Dacei par saiti. Poša ni es maklātu, ni maņ vajag.
Maņ tūmār ruodīs jūceigi tī ļauds, kas Latveju taisa nu kluču.
Category
Tags
One Comment
-
Man rōdīs, ka vysōs diskusejōs, kur pasarōda vōrds “Latgola”, parreizi acarūn kaids “Eistais Latvis”, kurais nūrej myusu viesturi, volūdu i kulturu. Jī nikod nav bejušs tōļōk kai 50 km iz austrumim nu Reigas. Par tū taidi secynōjumi: latgaļu valodu izdomājuši inteliģenti, lai būtu par ko runāt utt
Upz zvons iz stundi!
Leave a Comment


text:
Sōkumā par īprīkšejā īrokstā īlyktū meikļi. Atrysinōjums ir dyžan sprosts. Īvītōtais “teksts” eisteneibā ir sankrīvu raksteibas skaitļi. Un skaitlis ҂AЦOЗ ir muns dzimšonas gods 1977. IMHO prikoļnō tēma tetoviejumim. Krīvim.
Jau 3 nedeļas dzeivoju derauņī. Laime. Laiceņš perfekts. Koč i pyrmō nedeļa beja dīzgon troka. Vysu laiku leja leits un nabeja saules. Vyspōr. Vysu laiku vīnaiži palāks i nikaidas nūjāgas, cik niuļa laika i kurā dabasu pusī ir saule. Ņiuļa rikteiga vosora. +30°C ir labi, bet pi +32°C gon nazagrib nikō, viņ guļāt ānā. Tai slopstutīs nu korstuma, asu izlasiejs vīnu grōmotu. Buržuju volūdā. Sparkes kundzes sarakstietū “The Genius of Design” (256 lpp.). Brīsmeigi interesanti. Maņ, kai CCCP īdzeivōtōjam nebeja nikaidas saprašonas par dizaina atteisteibu “зa бyrpoM”. Pi mysu to nikō nabeja — vīns vīneigs шиpпoTpeб’s un breinumi Dzintarā. Grōmotu, kai jau vysi pādejā laikā, pajiemu bookdepository.co.uk grōmotneicā.
Vyspōr dzeivōt derauņī var ar lelu komfortu. Pa TV var bļisineitīs uz National Geographic, ka nav žāļ Ls 3,50 mienesī. Kai ari šļiukōt pa internetu. Sōkumā gon beja tehniskas problemas. Jau ūtrū godu maņ ir Okartes interneta puļķeits. Zona viņ švaka. Loksta nu EDGE 5 streipeņom un 3G 1 streipi un atpakaļ :( Dagō pīlikt USB vodu un izlaist puļķeiti breivdobā :) Pec “operacejas” loksta nu 3G 1 streipes uz divejom. Ōtrums lobs! Var youtubē vidzikus tiemēt.
Lelais paļdis ari @OKarte_lv twittera konta apkalpei. Strōdoj — capuri nūst! Paleidzēja maņ ar puļķeiša darbynōšonu Linux’ā. Atsyutēja vajadzeigū softu. Un nu es varu kleist pa internetu ari nu Linux’a.
Pōrs īstatiejumu (deļ sevi, kap navaicōt pa lītōtōja pamōceibom):
Taidi ir muni prōtojumi itymā korstajā dīnā. Ānā ir +33°C un svīdri leist aumaļom. Zīmā byus par kū skumt.
Vasara
Sōkumā par īprīkšejā īrokstā īlyktū meikļi. Atrysinōjums ir dyžan sprosts. Īvītōtais “teksts” eisteneibā ir sankrīvu raksteibas skaitļi. Un skaitlis ҂AЦOЗ ir muns dzimšonas gods 1977. IMHO prikoļnō tēma tetoviejumim. Krīvim.


text:
LITERATURA »
Reigā varēs sasatikt ar gruomotys “Linejis” autorem
Latvejis Gruomotu izstuodis ītvorūs Storptautyskajā izstuožu centrā Kīpsolā leluokam skaiteituoju lūkam tiks prezentāts kruosuojamais dzejūļu kruojums “Linejis” latgalīšu rokstu volūdā. Gruomotys tekstu autoris ir Jana Skrivļa-Čevere, Ligija Purinaša, Dagneja Dudarjonoka i Gunta Nagle, ilustracejuSkaiteit vaira »
Izdūta gruomota “Ka dzersi šnabi, moš byus labi!”
Latgalīšim labi zynomūs jūku gruomotu “Īdzer veina, lai dzeive ira feina!” (1999) i “Īdzer ols, lai bāduom ira gols!” (2015) cīneituoji sagaidejuši tūs turpynuojumu – gruomotu “Ka dzersi šnabi, moš byus labi!”. Jaunuos gruomotysSkaiteit vaira »
Intelektualuos spēleitis: puordūmys par Raibuo stuostu kruojumu “Zalta tesmini”
Autore: Ligija Purinaša, Rēzeknis Tehnologeju akademejis akademiskuos bakalaura studeju programys “Filologeja” 3. kursa studeņte Raibuo stuostu kruojums Zalta tesmini (2016) skaiteituoju var davest da vysaidu pīturu: da smīklu, da apstulbuma, da boltūs peleišu, da geibuļa,Skaiteit vaira »
Rasma Svikle: “tu navari pasauli puorgrīzt, jei grīžās kai gryb”
Pīduovojam Rasmys Sviklis dzejūļus, kai soka poša autore, dzejis raksteišona aizasuoce najauši, kod latvīšu volūdys školuotuoje uzdeve uzraksteit četrrindi par muojom, nu latgaliski suokuse raksteit pyrms sešim godim. Vaicojūt, kas īdvesmoj raksteit, Rasma atbiļd:Skaiteit vaira »
Pyrmū reizi Andrejdīna gostus aicynuoja iz Lūznovu
Roksta autore: Edeite Husare 30. novembrī iz kasgadejū sasatikšonu jau 18. reizi aicynuoja literari muzykaluo nūtikšona – Andrejdīna, kuruos tradiceja dzymuse 1998. godā Rēzeknis Augstškolā (niu Rēzeknis Tehnologeju akademeja (RTA)). Pyrmū reizi Andrejdīna bejaSkaiteit vaira »
Izdūts romans par Fraņci Kempu
Izdūta Sandrys Ūdris i Juoņa Ryučāna gruomota “Aizlauztais spaits” – Fraņča Kempa dzeivis atspeidumi. Izcyluo latgalīša dzeivis atspīdynuojumi īcarāti kai veļtejums juo jubilejā Vaļsts Kulturkapitala Latgolys kulturys projekta “Fraņča Kempa 140 godu atceris pasuokumi“Skaiteit vaira »
Izdūts kruosojams dzejūļu kruojums latgaliski “Linejis”
Bīdreiba “Latgolys Studentu centrs” ir izdavuse latgalīšu kruosojomū dzejūļu kruojumu deļ pīaugušūs “Linejis”. Gruomotys tekstu autoris ir Jana Skrivļa-Čevere, Ligija Purinaša, Dagneja Dudarjonoka, Gunta Nagle, ilustraceju autore ir Ilze Gailāne, gruomotys redaktors — Valentins Lukaševičs.Skaiteit vaira »
Latgalīšu literatura: “..zyrgs ir oklys, voga ir škeiba, sokumi nūlyuzuši, sābri dzer..”
Sovu veikumu – nadaudz satiristiskys ailis par myusim pošim – latgalīšim i nūtikšonom Latgolys kulturā pīduovoj Marija Dzeisla. *** rudinī dzejnīki palīk troki kai brīži haremus taisa nu dzejis mīļuotuoju, da i taipat viņSkaiteit vaira »
Literari muzykaluo Andrejdīna itūgod byus Lūznovā
30. novembrī iz tradicionalū sasatikšonu vysus grybātuojus aicynoj literari muzykaluo nūtikšona “Andrejdīna”, kurei ir Rēzeknis Tehnologeju akademejis (īprīšk Rēzeknis Augstškolys) tradiceja. Pyrmū reizi Andrejdīna brauks gostūs iz Lūznovys muižu, viestej informaceja muižys sātyslopā. ItuoSkaiteit vaira »
Nūtiks Inetys Atpilis-Juganis gruomotys attaiseišonys svātki
12. novembrī Rēzeknē, Latgolys kulturviesturis muzejā (Atbreivuošonys alejā 102) nu 12.00 da 16.00 nūtiks dzejneicys Inetys Atpilis-Juganis dzejūļu gruomotys “Mūdynuot muokuļus” attaiseišonys svātki, informej dzejneica. Gruomotys dzimšonys dīna ir duovona pošai autorei dzimšonys dīnā iSkaiteit vaira »
DZEJA. Tāraudu Ingrida: “..vari apsamaļdeit..”
*** es zynu kur ir šaubys pazaudiejumi atlaižu dīnā vairuok kai vajag meža ūgu kruosu i kritīņa nu viersyunis *** tyvuma vaid kod suop ikebana saveituse vakardīnys aizmiersta reita šampanīša druskys iz gluožainuo goldviersmaSkaiteit vaira »
Rēzeknē sasatyka ar rakstneicu Moniku Zīli
22. septembrī Rēzeknis Centralajā bibliotekā (RCB) gasteja nūvodneica rakstneica Monika Zīle. Iz sasatikšonu ar rakstneicu beja īsaroduši daudzi juos talanta cīneituoji, bibliotekys pastuoveigī apmaklātuoji, skaiteituoji, vītejī dzejnīki, radinīki, klasisbīdri i bibliotekys skaiteituoju klubeņa “Lasis”Skaiteit vaira »
Prezentēs gruomotu “Pyura skreine”
Pīktdiņ, 30. septembrī 16.00 Rēzeknis Centralajā bibliotekā (3. stuovā) nūtiks gruomotys “Pyura skreine” prezentaceja i literatu kūpys “Latgales ūdensroze” dalinīku skaitejumi, informej bibliotekys direktoris vītneica Ruta Suseja. Gruomota “Pyura skreine” ir jau ūtrais literatuSkaiteit vaira »
“Upītes uobeļduorzam” – 15
Sastdiņ, 17. septembrī, Upeitē pīcpadsmytū reizi nūtyka Latgalīšu meilys aiļu i dzīšmu festivals “Upītes Uobeļduorzs”. Atkluojūt jubileja pasuokumu, Namaterialuo kulturys montuojuma centra “Upīte” direktors Andris Slišāns beja pateikamai puorsteigts, ka iz pasuokuma suokom beja atguojsSkaiteit vaira »


text:
Kotrs mes vaira ci mozuok asam pasauļa pluovi. Vysmoz vīna taida pluova stuostus Tev byus vareiba pasaklauseit 3. junī nu 18:30 Reigā, LgSC Tonis birojā! Jiusu viereiba, dāmys i kungi, Guntis Šmaukstelis ci vīnkuorši Šmikucs! Jis rozstuosteis par sovom gaitom i dzeivi treis mienešu garumā Kazahstanā, kur jis kai breivpruoteigais vuiceja angļu volūdu. Bet Kazahstana ir bejs tik vīns pīturys punkts juo dzeivē – vysaidu cytu na mozuok iņteresantu jam ir bejs gona! Ari karš Gruzejā Šmikučam nav nazynoma paruodeiba! 😉 Ka ari Tevi iņteresej svešys zemis, breivpuoteigūs dorbs ci vīnkuorši pīdzeivuojumi – par tū vysu tod „Latgalīša pādi pasaulī” stuostu vokorā! 😉
Varbyut Tu ari esi atstuojs sovus latgaliskūs pādus kaidā pasauļa molā tuoli nu sātys durovu? Atej i pasadoli! Byusim prīceigi pasaklauseit i natīši apceļuot tuos svešuos molys!
Pyrma tam par Gunti informaceju var īvuokt juo sātys lopā
Kai ari ite vīns sviežns roksts nu „Latvejis Avīzis” orūdim
Tai kai “Latgolys Studentu centra” bīdri puorsvorā ir aktivi jaunīši, kas regulari īsasaista dažaidūs interesantūs pīdzeivuojumūs, dūdas ekspedicejuos i apceļoj na viņ Eiropu, bet ari tuoluokys i na mozuok interesantys pasauļa molys – Sibireju, Āzejis valstis, planavuots, ka stuostu vokors “Latgalīšu pādi pasaulī” klius par ciklistu tradiceju i īpazeistynuos interesentus na viņ ar Kazahstanys kulturys sovpateibu, bet ari daudzom cytom pasauļa valstim, kur davušīs aktivī latgalīši.
Zynuošonai: Tonis biroja adress ite
Bīdreibys 2008.- 2011. goda darbeibys programu atbolsta Islande, Lihtenšteina i Norvegeja EEZ finanšu instrumenta i Norvegejis finanšu instrumenta ītvorūs, i Latvejis vaļsts ar Sabīdreibys integracejis fonda storpnīceibu.


text:
Ka Tev ir loba ideja, nagloboj pi seve! Ka Tev rūkys nīz koč kuo loba padareit: sareikuot sovā školā voi piļsātā i cīmā kaidu latgalisku pasuokumu, sadzīduot voi apsarunuot latgaliski, īraksteit jaunu latgalīšu muzykys disku, izdūt jaunu gruomotu latgaliski voi izdūmuot koč kū pavysam sovu, mes varim paleidzēt ar pīredzi i atbolstu.
Ka Tev ir laiks, nauda voi ustoba, Tu vari daudz!
Ka Tev ir pierteņa voi klāvs, izdevnīceiba voi mikrofons, veikals voi birojs, teatris voi kūrs, myusim ir daudz lobu ideju, kam vajag vītys i naudys, tok puori vysam – atbolsta. Reizem lobim dorbim i idejom pītryukst vysā moz – ticeibys, ka jūs izadūs padareit. Padareit var daudz, ka zyni – kaids tic i gaida.
Ka atbolsti myusu dorbus, ej paleigā!
Ka kaidā nu LgSC darbeibys vierzīnim redzi i sovu īceru pīpiļdiejumu, vari drūsai sasazynuot ar vaļdi i paleidzēt ar naudu, montu, svežņom idejom, goreigū atbolstu, dorbu.
LgSC ir atvārts sadarbeibai ar cytom NVO, vaļsts i pošvaļdeibu īstuodem i institucejom, privatom firmom i cytom juridiskajom organizacejom, veicynojūt statutūs nūsaceitūs mierķa sasnīgšonu.
Myusu viesture ir mierejama jau vaira kai desmit godu garā pīredzē. Kod aktivuok, kod mozuok aktivai asam bejuši sūplok latgaliskajam jau nu 20. g. s. 90. godu. Itymā laikā asam sasadorbuojuši i ar augstškolom, i valsts i pošvaļdeibu īstuodem, i privatom firmom, i privatpersonom. Sasadorbojūt ar cytim, LgSC mierkis ir bejs īgiut i saglobuot uztycama i ilgstūšā laika periodā struoduot spiejūša partnera statusu, partū ka myus interesej sova dorba rezultats i kab sadarbeiba ītu iz prīšku.


text:
vīnkuorši šudiņ ir taida dīna. it kai nikuo nabeja, bet varbyut žāl, ka nikuo nabeja. nu reita izmozguoju ustobu i īleidu dušā, īlyku mozguotīs drēbis, izvuorieju zupu. izaruod, puors stuņžu laikā izpiļdieju dīnys normu. paiežu i aizmygu. niu pasamūdu. mīga ni acī. a kū padareisi – nakts.
tai i siežu i dūmoju. atīt taida gripa i nūlīk pi vītys, a kū tu jai padareisi – upe plyust i plyust, a, ka laiceigi nasaļausi plyudumam, agri voi vieli īaireisi kaidā krostā. a reizem iz upis vyds ir sakrytuši kūki. dūmoj, kai apbraukt. varbyut izadūs. ak jau izadūs. a reizem nūgrimsti upē i verīs, kai apleik leigojās iudiņa zuoļu steigys i aizmaun zivs, iudinī plateidamys muti.
vēļ Klaus&Kinski muzyka ite.
pa dīnu vēļ raudzieju nazkū vērtīs datorā. otkon kinā tyku da tuos pošys vītys, otkon mīgs apjēme. tik viņ spieju kai nūlikt datoru iz zemis – treicūšom rūkom, partū ka 5 kilogrami, izaruod, ir baigi daudz. nazkur sagruobuoju spylvynu i aizmygu. mīgā redzieju, kai tymā mežā, kur apmāram decembrī redzieju īejam aļņus, nazkas kust. tod nu tīnis izguoja aļni. nā, tūmār zyrgi, kam iz mugurys nazkas beja. izaruod, tei beja karavana ar kamīlim. nā, tūmār zyrgim – jī guoja leli i tymsi riņdeņā nu meža iz sātu, kotram iz mugurys žogoru čupa i čyguons. aizskrieju aizslēgt durovys, izsliedžu sātā guni – ka mane naīraudzēs, jī paīs garom. vyss kai nazkod bierneibā, ari sorkonuo grīstu lampa ar vysu kupolu. i jī paguoja garom, izguoja cauri sātai, pat nasyta pi durovu i leli i tymsi pagaisa cytā mežā – riņdeņā, riņdeņā viņ.
taida, vot, nazkaida dīna saguoja. nazkaida nikaida, a koč kaida.


text:
No Money, No Funny…
Taida ir situaceja myuslaiku Latvejā. Vajag, kap školā byutu daudzi bārnu. Kur bārni tī nauda. BET, kai sacietu Godmanis, nav vyss tik sprosta. Vaļsts pa druskai pīgrīž skōbekli :) Niuļa ir taidi MK nūteikumi, ka porceļt uz nōkušū klasi pamatškolā (5. … 9.kl.) var ar divejom nasekmeigom atzeimem (1 … 3 balles), bet vydusškolā (10. … 12.kl.) ar nivīnu taidu atzeimi. Itymā godā kryta pyrmī upuri. Vysas progresivōs ciļviecis drauds matematika, izsyta nu īrindas daudzus jaunūs cansūņus. Vysu godu dzyna luņi un beigōs – BĀC!
Tai vīnkōrši jau nav, ka īlyka “2” i staigoj. Sōkumā školānam ir dūta īspieja vysu lobōt. 2 nedeļu laikā jōīzavīca vysa goda mōceibu vīla un jōnukōrtoj pecporbaidejums. Pecporbaudiejuma atzeimi pīleidzynoj goda atzeimei! Kruta! Eksterns slāptā formā.
Loģiski, ka matematiku nūkōrtō viņ pōreits bārnu. I tod sōkās… Vasals bors aizīs nu školas. Nabyus vīnas klases. Nabyus stundžu, kū strōdōt školōtōjim. Nabyus €£$!!!
Nu kō, atroda tymūs nūteikumūs rindu, ka var kōrtōt ekspertu sastōdeitus uzdavumus. Nabadzeņi matematiķi izdūmō super-puper uzdavumus, kū lelōkō daļa ari semeigi nūkōrtō.
I deļ kō itī cyrki? Es parreizi pascieju, ka školānus jaunajūs laikūs jōuztver navys kai personeibas bet staigojušus naudas maisus. Kam vaira maisu – tys kruts! I ka dabōji sev tū naudas maisu, turi da gola, naizlaid nu rūku! Lai ir pi teva da 12.klases beigu. A ar kaidim rezultatim jis nūliks eksamenus, пo бapaбaHy! Golvanais, kap vysi byutu paāduši.
Biļde nu ChicagoGeek
Par lobu Latveju!


text: podlahove vysavace, vysavace sencor, - v kladno, most, karvina, frydek-mistek, zlin, tichy vysavac, - bezsackove vysavace, kolik stoji, - vysavace s vodnim filtrem, dilenske vysavace, - vysavace miele, automaticky vysavac, - viceucelove vysavace, vysavac daewoo, - hodnoceni vysavacu, vysavace philips, - vysavace hyundai, levne vysavace, - tycovy vysavac electrolux, rucni vysavac electrolux, - vysavace electrolux, vysavac recenze, - cleanmate, akumulatorove vysavace, - opravny vysavacu, bezsackovy vodni vysavac, - vodni vysavac, krbovy vysavac, - rucni vysavac eta, vysavac bomann, - elektricke vysavace, v praha, brno, ostrava, plzen, olomouc, - mechanicky vysavac, sleva, - hadice do vysavace, sacky do vysavace miele, - 1 2 3 4 5 6 7 8 9 10, vysavac fagor, - recenze robotickych vysavacu, vysavac robot, - vysavace wax, vyber vysavace, - vysavac homefriend, automaticke vysavace, - rucni vysavace test, ve sleve se slevou, - prodam roboticky vysavac, hubice k vysavaci, - vysavac narex, vykonny vysavac, - vysavac rucni, vysavace hoover, - vysavac lux, vysavac elektrolux, - centralni vysavac husky, filtry do vysavace, - vysavac trilobit, roboticky vysavac recenze, - rucni vysavac philips, roboticke vysavace, - profi vysavace, tycove vysavace, - stavebni vysavac, vysavace samsung, - vysavace aeg, sacky na vysavace, - nejlevnejsi vysavace, vysavace rowenta, - vysavac hyundai, vysavac na mokre vysavani, - vysavac panasonic, bezdratovy vysavac, - test vysavac, porovnani vysavacu, - vune do vysavace, roboticke vysavace srovnani, - levne, robot vysavac, - vysavac lg, rucni vysavac, - testy vysavacu, vysavace test, - odsavacka hlenu na vysavac, nejlepsi vysavace, - multifunkcni vysavac, vysavac samsung, - prumyslovy vysavac pro suche i mokre cisteni, vysavace listi, - viceucelovy vysavac, parkside vysavac, - centralni vysavace, roboticky vysavac goddess, - vysavace lg, vysavac 12v, - roboticky vysavac diskuze, sencor vysavac, - rohnson, vysavac na popel, - sackove vysavace, vysavac neptun, - jaka je cena, centralni vysavace beam, - sacky do vysavace aeg, nejžádanější a další.